text:
Kgaolo 92: Jesu o Tsoša Bahu
NGWANENYANA yo o mmonago mo o na le nywaga e 12. Jesu o mo swere ka seatla gomme mmagwe le tatagwe ba eme kgauswi le yena. Na o a tseba gore ke ka baka la’ng ba thabile gakaakaa? Anke re bone.
Tatago ngwanenyana yo e be e le monna wa maemo a phagamego yo a bitšwago Jairo. Ka letšatši le lengwe, morwedi wa gagwe o ile a babja gomme a robatšwa malaong. Eupša a se be kaone. A babja kudu le go feta. Jairo le mosadi wa gagwe ba ile ba tshwenyega kudu ka gobane go be go bonagala eka ngwanenyana wa bona o tlo hwa. E be e le morwedi wa bona a nnoši. Ka gona Jairo o ile a yo nyaka Jesu. O be a kwele ka mehlolo yeo Jesu a bego a e dira.
Ge Jairo a fihla go Jesu, a hwetša a kgobokanetšwe ke lešaba le legolo. Eupša Jairo a tsena moo gare ga lešaba gomme a wela dinaong tša Jesu. A re go yena: ‘Morwedi wa ka o babja kudu. Hle etla o tlo mo fodiša.’ Jesu a mmotša gore o tla tla.
Ge ba dutše ba sepela, lešaba le be le ba pitlaganya. Gateetee Jesu a ema gomme a re: “Ke mang yo a nkgwathilego?” Jesu o ile a tseba gore go na le motho yo a mo kgwathilego ka gobane a kwele matla a etšwa go yena. Eupša o be a kgwathilwe ke mang? O be a kgwathilwe ke mosadi yo a feditšego nywaga e 12 a babja kudu. Mosadi yoo o ile a tla a kgwatha diaparo tša Jesu gomme a fola!
Se se ile sa dira gore Jairo a thabe ka gobane o ile a bona kamoo go lego bonolo ka gona gore Jesu a fodiše motho. Eupša go ile gwa fihla moromiwa yo mongwe gomme a re go Jairo: ‘O se ke wa hlwa o sa tshwenya Jesu. Morwedi wa gago o hwile.’ Jesu a kwa seo ke moka a re go Jairo: ‘O se ke wa tshwenyega, morwedi wa gago o tla tsoga.’
Mafelelong ge ba fihla ntlong ya Jairo, ba hwetša batho ba lla ka ge ba kwele bohloko kudu. Lega go le bjalo Jesu a re go bona: ‘Lesang go lla. Ngwana yo ga se a hwa. O robetše.’ Eupša ba sega Jesu le go mo kwera ka gobane ba be ba tseba gore ngwana yo o hwile.
Ke moka Jesu a tšea tatago ngwanenyana yo le mmagwe gotee le baapostola ba gagwe ba bararo ba tsena ka phapošing yeo ngwana yo a bego a robetše ka go yona. A mo swara ka seatla gomme a re: “Ngwanenyana, tsoga!” Ke moka ngwanenyana yo a boela a phela bjalo ka ge o mmona mo seswantšhong. A tsoga gomme a sepelasepela! Ke ka baka leo mmagwe le tatagwe ba thabilego kudu ka tsela ye.
Yo e be e se motho wa pele yoo Jesu a bego a mo tsošitše bahung. Motho wa pele yoo Beibele e re botšago ka yena gore Jesu o ile a mo tsoša bahung e be e le morwa wa mohlologadi yo a bego a dula motseng wa Naini. Ka morago ga moo, Jesu o ile a tsoša le Latsaro kgaetšedi ya Maria le Mareta. Nakong ya ge Jesu a tla be a buša e le kgoši ya mmušo wa Modimo, o tla tsoša batho ba bantši kudu bao ba hwilego. Na seo ga se re thabiše?
Luka 8:40-56; 7:11-17; Johane 11:17-44.
Dipotšišo
- Tatago ngwanenyana yo a lego mo seswantšhong ke mang, gona ke ka baka la’ng yena le mosadi wa gagwe ba ile ba tshwenyega kudu?
- Jairo o ile a dira’ng ge a be a hwetša Jesu?
- Go ile gwa direga’ng ge Jesu a be a le tseleng ya go ya ntlong ya Jairo, gomme Jairo o ile a amogela molaetša ofe ge a be a sa le tseleng?
- Ke ka baka la’ng batho bao ba bego ba le ka ntlong ya Jairo ba ile ba sega Jesu?
- Jesu o ile a dira’ng ka morago ga gore a tšee baapostola ba gagwe ba bararo, tatago ngwanenyana yo gotee le mmagwe gomme ba tsene ka phapošing ya ngwanenyana yo?
- Motho yo mongwe gape yoo Jesu a ilego a mo tsoša bahung e be e le mang, gona se se bontšha eng?
Dipotšišo tša tlaleletšo
- Bala Luka 8:40-56.
Jesu o ile a bontšha bjang mosadi yo a bego a swerwe ke bolwetši bja ngope kgaugelo le kwešišo, gomme bagolo ba Bakriste lehono ba ka ithuta’ng go se? (Luka 8:43, 44, 47, 48; Lef. 15:25-27; Mat. 9:12, 13; Bakol. 3:12-14)
- Bala Luka 7:11-17.
Ke ka baka la’ng bao ba hwetšwego ke baratiwa ba bona ba ka homotšwa kudu ke karabo yeo Jesu a ilego a e nea mohlologadi wa motseng wa Naini? (Luka 7:13; 2 Bakor. 1:3, 4; Baheb. 4:15)
- Bala Johane 11:17-44.
Jesu o bontšhitše bjang gore ke ga tlhago go lla ge motho yo o mo ratago a hwile? (Joh. 11:33-36, 38; 2 Sam. 18:33; 19:1-4)
Ithute ka mo go oketšegilego
Ngwanenyana yo Monyenyane o Phela Gape!
Batho ba sega Jesu ge a re ngwanenyana yo a hwilego o fo ba a robetše. Ke’ng seo yena a se tsebago seo bona ba sa se tsebego?
Jesu o Tsoša Morwa wa Mohlologadi
Bao ba bonego mohlolo wo ba kwešišitše bohlokwa bja wona bja therešo.
Latsaro o a Tsošwa
Dikarolo tše pedi tše bohlokwa tša tiragalo ye di palediša baganetši ba Jesu go gana mohlolo wo.


c: text/html

text:
Na Dafida o Ile a lwa le Goliata
—e le ka Kgonthe?
Batho ba bangwe ba ipotšiša ge e ba pego ya Dafida le Goliata e le histori ya kgonthe goba e fo ba nonwane. Na le wena o bile le dipelaelo tše bjalo ge o be o bala sehlogo se se fetilego? Ge e ba go le bjalo, hle ela hloko dipotšišo tše tharo tšeo di latelago.
1 | Na go na le motho wa botelele bjo e ka bago bja dimithara tše 2,9?
Beibele e re botelele bja Goliata ‘e be e le mo e ka bago dimithara tše tharo.’ (1 Samuele 17:4) Ba bangwe ba re Goliata e be e ka se be yo mo telele ka tsela yeo, eupša nagana ka se: Mehleng ya rena, motho yo motelele yo go begilwego ka yena e be e le wa botelele bja dimithara tša ka godimo ga tše 2,7. Na go tloga go sa kgonege gore Goliata a fete motho yoo ka disenthimithara tše 15 goba go feta moo? Goliata e be e le wa leloko la Barefai, bao ba bego ba tsebja ka botelele bjo bo sa tlwaelegago. Sengwalwa se sengwe sa Egipita sa lekgolong la bo 13 la nywaga B.C.E. se boletše gore banna ba bangwe bao ba bego ba tšhoša ba tikologong ya Kanana, botelele bja bona bo be bo feta dimithara tše 2.4. Ka gona, le ge botelele bja Goliata bo be bo sa tlwaelega, eupša o be a le ka yona tsela yeo.
2 | Na Dafida e be e le motho wa kgonthe?
Go kile gwa ba le nako yeo diithuti di bego di leka go nyenyefatša Kgoši Dafida di dira e ka ke nonwane, eupša seo ga se sa kgonega. Baepi ba marope ba hweditše sengwalwa sa bogologolo seo se bolelago ka “ntlo ya Dafida.” Go feta moo, Jesu Kriste o boletše ka Dafida e le motho wa kgonthe. (Mateo 12:3; 22:43-45) Taba ya gore Jesu ke Mesia e thekgwa ke dipego tše pedi tša mašika tše di bontšhago gore ke wa leloko la Kgoši Dafida. (Mateo 1:6-16; Luka 3:23-31) Se se bontšha gore Dafida e be e le motho wa kgonthe.
3 | Na ditiragalo tšeo di hlaloswago pegong ye di diragetše lefelong la kgonthe?
Beibele e re ntwa yeo e ile ya lwelwa Moeding wa Elaa. E oketša gape ka gore Bafilisita ba be ba hlomile mešaša thabeng ya kgauswi le ditoropo tše pedi, e lego ya Soko le ya Aseka. Baisiraele ba be ba eme kgauswi le moedi wa ka lehlakoreng le lengwe la mmoto. Na mafelo ao e be e le a kgonthe?
Ela hloko seo se boletšwego ke motho yo mongwe yo a sa tšwago go etela lefelo leo, o itše: “Motho yo a bego a re bontšha lefelo, yoo e bego e se modumedi, o ile a re iša Moeding wa Elaa. Re ile ra sepela ka tsela yeo e bego e re iša godimo ga mmoto. Ge re be re lebelela moeding woo, o ile a re re bale 1 Samuele 17:1-3. Ke moka o ile a šupa ka kua ga moedi a re: ‘Kua, ka letsogong la lena le le letshadi go na le mašope a Soko.’ Ke moka a lebelela ka lehlakoreng le lengwe a re: ‘Kua, ka letsogong la lena la le letona go na le mašope a Aseka. Bafilisita ba be ba hlomile ditente magareng ga ditoropo tšeo tše pedi, mohlomongwe mebotong yeo le lebanego le yona. Ka gona go ka direga gore re eme moo Baisiraele ba bego ba hlomile ditente gona.’ Ke ile ka nagana ka Saulo le Dafida ba eme gona moo ke bego ke eme gona. Ke moka re ile ra theoga, gomme ge re fihla moeding woo, ra hwetša mo gongwe o gopile gomme go tletše maswika. Ke be ke kgona go bona Dafida ka leihlo la kgopolo a topa maswika a mahlano ao le lengwe la ona le bolailego Goliata.” Ka go swana le ba bangwe ba bantši, moeti yoo o ile a makatšwa ke bohlatse bjo bo bontšhago gore pego ya Beibele e bolela therešo.
Ga gona lebaka leo le kwagalago la go belaela go nepagala ga histori ya pego ye. E bolela ka batho ba kgonthe le mafelo a kgonthe. Sa bohlokwa le go feta ke gore pego yeo ke karolo ya Lentšu la Modimo leo le buduletšwego, e tšwa go Modimo wa therešo, yo a ka se “kego a aketša.”—Tito 1:2; 2 Timotheo 3:16.

robotstxt: allowed

filter: keep


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Canada
13893 Highway 7
GEORGETOWN, ON L7G 4S4
CANADA
+1 905-873-4100
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 10:00 a.m. le go thoma ka 1:00 p.m. go ya go 3:00 p.m.
Go bona meago go tšea diiri tše pedi
Mešomo yeo e dirwago
Ngwaga le ngwaga go gatišwa dimakasine tša ka godimo ga tše 255 milione. Le gona ngwaga le ngwaga go romelwa dikgatišo le dimakasine tša ditone tša ka godimo ga 6 000 ka maleme a ka bago 300.


text:
Babadi ba Rena ba a Botšiša . . .
Na Dihlatse tša Jehofa di Amogela Tlhokomelo ya tša Kalafo?
Jesu o boletše gore “batho ba ba phetšego gabotse ga ba nyake ngaka, eupša ba babjago ba a e nyaka.” (Mateo 9:12) Ka gona o be a šišinya gore Mangwalo ga a gane ge motho a tsoma thušo ya tša kalafo go bao ba šomago ka kalafo. Ke ka baka leo Dihlatse tša Jehofa ka lethabo di amogelago dihlare le tlhokomelo ya tša kalafo. Di nyaka go boloka bophelo bjo bobotse le go tšwela pele di phela. Ge e le gabotse, go swana le Mokriste wa lekgolong la pele la nywaga Luka, tše dingwe tša Dihlatse tša Jehofa ke dingaka.—Bakolose 4:14.
Lega go le bjalo, Dihlatse tša Jehofa ga di amogele mehuta ya kalafo yeo e thulanago le melao ya motheo ya Beibele. Ka mohlala, ga di amogele tšhelo ya madi ka ge Beibele e ganetša go tšhela madi bakeng sa gore motho a tšwele pele a phela. (Genesi 9:4; Lefitiko 17:1-14; Ditiro 15:28, 29) Lentšu la Modimo le ganetšana le dikalafo goba mekgwa ya go alafa yeo e akaretšago go “diriša maleatlana,” goba go dirišana le meoya.—Jesaya 1:13; Bagalatia 5:19-21.
Ditsebi tše dintši tša tlhokomelo ya tša maphelo di alafa batho ka dihlare tšeo di sa thulanego le ditekanyetšo tša Beibele. Dikalafo tše bjalo tšeo bontši bja Dihlatse bo kgethago go di amogela, gantši ke tše kaone go feta tšeo di hlokomologago seo Modimo a se nyakago.
Go ba gona, ge go tliwa tabeng ya tša kalafo go na le dikgopolo tše dintši. Seo se ka holago motho yo mongwe se ka no se thuše yo mongwe. Ka baka leo, batho bao ba tsomago thušo e itšego ya tša kalafo go ditsebi ba ka duma go hwetša kgopolo ya ba mmalwa pele ba e newa.—Diema 14:15.
Ga se Hlatse e nngwe le e nngwe yeo e tla kgethago kalafo e swanago. Lentšu la Modimo le dumelela go fapana ga diphetho tšeo di theilwego letswalong ge molao wa Beibele o sa tshelwe. (Baroma 14:2-4) Ka gona, motho yo mongwe le yo mongwe o swanetše go hlahloba tšhišinyo yeo a e neilwego ya tša kalafo le go kgonthišetša gore ga e thulane le letswalo la gagwe leo le theilwego Beibeleng.—Bagalatia 6:5; Baheberu 5:14.
Hlatse e nngwe le e nngwe e tla lebelela mokgwa wa go fihlelela phetho yeo e e dirago bjalo ka ge eka ke mootledi yo a batamelago magahlanong a ditsela tša leemaema. Ge e ba a ka fo tloga moo ka lebelo a latela dikoloi tše dingwe, a ka baka kotsi e kgolo. Mootledi yo bohlale o tla fokotša lebelo gomme a lekola moela wa dikoloi pele a ka tšwela pele. Ka mo go swanago, Dihlatse ga di kitimele go dira phetho ya tša kalafo goba go latela phetho ya ba bantši ntle le go botšiša dipotšišo. Go e na le moo, di lekodišiša dikgetho tšeo di nago le tšona le go hlahloba melao ya motheo ya Beibele pele di dira phetho.
Dihlatse tša Jehofa di leboga batho bao ba dirago mošomo o mogolo le boineelo bja bao ba di hlokomelago ka tša kalafo. Le gona di thabela go imollwa malwetšing ke batho bao ba di alafago.


text:
KGAOLO YA BOTSHELELA
Bahu ba Kae?
Go direga’ng go rena ge re e-hwa?
Ke ka baka la’ng re e-hwa?
Na e tla ba mo go homotšago go tseba therešo mabapi le lehu?
1-3. Ke dipotšišo dife tšeo batho ba di botšišago mabapi le lehu, gomme ke dikarabo dife tšeo madumedi a sa swanego a di neago?
TŠE ke dipotšišo tšeo batho ba ilego ba nagana ka tšona ka nywaga e dikete. Ke dipotšišo tše bohlokwa. Go sa šetšwe gore re bomang goba re dula kae, dikarabo tša tšona di kgoma yo mongwe le yo mongwe wa rena.
2 Kgaolong e fetilego, re ahla-ahlile kamoo sehlabelo sa topollo sa Jesu Kriste se butšego tsela e išago bophelong bjo bo sa felego. E bile re ithutile gore Beibele e bolela e sa le pele ka nako yeo “lehu le ka se [hlwego] le sa ba gona.” (Kutollo 21:4) Ge re sa letile seo, ka moka ga rena re a hwa. Kgoši Salomo yo bohlale o itše: “Ba ba phelaxo ba tseba xore ba tlo hwa.” (Mmoledi 9:5) Re leka go phela nako e telele kamoo go ka kgonegago. Lega go le bjalo, re ipotšiša gore go tla direga eng go rena ge re e-hwa.
3 Re a lla ge bao re ba ratago ba e-hwa. Le gona re ka botšiša gore: ‘Go diregile’ng ka bona? Na ba a tlaišega? Na ba re hlokometše? Na re ka ba thuša? Na re tla ka ra ba bona gape?’ Madumedi a lefase a nea dikarabo tše di sa swanego tša dipotšišo tše. A mangwe a ruta gore ge e ba o phela bophelo bjo bo lokilego, o tlo ya legodimong, eupša ge e ba o phela bophelo bjo bo sa lokago o tlo fsela lefelong la tlhokofatšo. Madumedi a mangwe a ruta gore lehung batho ba fetela lefelong la moya e le gore ba be le bagologolo ba bona. Madumedi a mangwe a ruta gore bahu ba ya lefaseng la ka tlase gore ba yo ahlolwa gomme ba tswalwe lefsa goba ba tswalwe gape ka mmele o mongwe.
4. Ke kgopolo efe ya motheo yeo madumedi a mantši a nago le yona mabapi le lehu?
4 Dithuto tše bjalo tša bodumedi ka moka di na le kgopolo e tee ya motheo—gore karolo e nngwe ya rena e phologa lehu la mmele wa nama. Go ya ka mo e ka bago bodumedi bjo bongwe le bjo bongwe bja nakong e fetilego le bja gona bjale, re phela ka mo go sa felego ka tsela e itšego re e-na le bokgoni bja go bona, go kwa le go nagana. Lega go le bjalo, seo se ka kgonega bjang? Dikwi tša rena gaešita le dikgopolo tša rena, ka moka di kgokagantšwe le go šoma ga bjoko bja rena. Ge motho a e-hwa, bjoko bo kgaotša go šoma. Menagano ya rena, maikwelo le dikwi ga di tšwele pele di šoma di le noši ka tsela e nngwe e sa kwešišegego. Ga di sa phela ge bjoko bja rena bo se sa šoma.
KE’NG SEO GE E LE GABOTSE SE DIREGAGO LEHUNG?
5, 6. Ke’ng seo Beibele e se rutago ka boemo bja bahu?
5 Seo se diregago lehung ga se selo seo Jehofa yo e lego Mmopi wa bjoko a sa se tsebego. O tseba therešo, e bile ka Lentšung la gagwe e lego Beibele o hlalosa boemo bja bahu. Thuto ya yona ye e lego molaleng ke ya gore: Ge motho a e-hwa, o kgaotša go ba gona. Lehu ke selo se se fapanego le bophelo. Bahu ga ba bone goba go kwa goba go nagana. Ga go na karolo le e tee ya rena yeo e phologago lehu la mmele. Ga re na moya (soul) goba moya (spirit) o sa hwego. *
6 Ka morago ga gore Salomo a lemoge gore ba ba phelago ba a tseba gore ba tlo hwa, o ile a ngwala gore: “Xo bahu xa xo se se tsebyaxo.” (Mongwalo o sekamego ke wa rena.) Ke moka o ile a oketša therešong yeo ya motheo ka go bolela gore bahu ba ka se bontšhe lerato goba lehloyo le gore “xa xo na modirô, xa xo na kxopolô, xa xo tsebô le bohlale [kua lebitleng].” (Mmoledi 9:5, 6, 10) Ka mo go swanago, Psalme 146:4 e bolela gore ge motho a e-hwa, “ké mo xo fêlaxo maanô a [gagwe].” Re batho ba hwago e bile ga re phologe lehu la mmele wa rena. Bophelo bjo re bo thabelago bo swana le kgabonyana ya kerese. Ge kgabonyana e tima, ga go na mo e yago. Ga e sa le gona.
SEO JESU A SE BOLETŠEGO KA LEHU
7. Jesu o ile a hlalosa bjang gore lehu le swana le eng?
7 Jesu Kriste o boletše ka boemo bja bahu. O dirile bjalo mabapi le Latsaro monna yo a bego a mo tseba gabotse le yo a bego a hwile. Jesu o ile a botša barutiwa ba gagwe gore: “Latsaro mogwera wa rena o ile go khutša.” Barutiwa ba ile ba nagana gore Jesu o ra gore Latsaro o khuditše ka go robala, e le gore a fole bolwetšing. Ba be ba fošitše. Jesu o ile a hlalosa a re: “Latsaro o hwile.” (Johane 11:11-14) Ela hloko gore Jesu o ile a swantšha lehu le go khutša gotee le go robala. Latsaro o be a se legodimong goba heleng e tukago. O be a sa kopane le barongwa goba bagologolo. Latsaro o be a sa tswalwe gape e le motho yo mongwe. O be a robetše lehung, bjalo ka ge eka o borokong bjo bogolo bjo bo se nago ditoro. Mangwalo a mangwe gape a swantšha lehu le boroko. Ka mohlala, ge morutiwa Stefano a be a thungwa ka mafsika go fihlela a e-hwa, Beibele e bolela gore o ile “a robala.” (Ditiro 7:60) Ka mo go swanago, moapostola Paulo o ile a ngwala ka ba bangwe bao nakong ya gagwe ba bego “ba robetše” lehung.—1 Ba-Korinthe 15:6.
8. Re tseba bjang gore e be e se morero wa Modimo gore batho ba hwe?
8 Na e be e le morero wa Modimo wa mathomong gore batho ba hwe? Le gatee! Jehofa o bopile motho gore a phele ka mo go sa felego lefaseng. Ka ge re ithutile pejana pukung ye, Modimo o ile a bea batho ba babedi ba pele paradeiseng e botse. O ile a ba šegofatša ka bophelo bjo bo phethagetšego bja mmele. Jehofa o be a nyaka gore ba hwetše dilo tše botse feela. Na go na le motswadi le ge e le ofe yo lerato yo a nyakago gore bana ba gagwe ba tlaišwe ke bohloko bja go tšofala le go hwa? Ga go bjalo le gatee! Jehofa o be a rata bana ba gagwe gomme a nyaka gore ba ipshine ka lethabo le le sa felego mo lefaseng. Ge e bolela ka batho, Beibele e re: “Bosafelego [Jehofa] o bo beile dipelong tša bona.” (Mmoledi 3:11, PK) Modimo o re bopile re e-na le kganyogo ya go phela ka mo go sa felego. Le gona o butše tsela ya gore kganyogo yeo e kgotsofatšwe.
LEBAKA LEO KA LONA BATHO BA HWAGO
9. Ke thibelo efe yeo Jehofa a ilego a e bea go Adama, gomme ke ka baka la’ng go be go se thata go kwa taelo ye?
9 Ka gona, ke ka baka la’ng batho ba e-hwa? Gore re hwetše karabo, re swanetše go ela hloko seo se ilego sa direga nakong ya ge go be go e-na le monna o tee le mosadi o tee feela lefaseng. Beibele e hlalosa gore: “Morêna Modimo a mediša dihlare tšohle tše di kxahlišaxo xe di bônwa, tše bose xe di lewa.” (Genesi 2:9) Lega go le bjalo, go be go e-na le thibelo e tee. Jehofa o boditše Adama gore: “Dihlare ka moka tša thšemo yé O ka di ja. Fêla, sehlare sa xo tseba botse le bobe sôna O se kê wa se ja; ka xobane mohla ò tl’o xo se ja O tlo hwa lehu.” (Genesi 2:16, 17) Go be go se thata go kwa taelo ye. Go be go e-na le dihlare tše dingwe tše dintši tšeo Adama le Efa ba bego ba ka di ja. Eupša ga bjale ba be ba hweditše sebaka se se kgethegilego sa go bontšha tebogo ya bona go Yo a ba filego dilo ka moka go akaretša le bophelo bjo bo phethagetšego. Go kwa ga bona go be go tla bontšha gape gore ba be ba hlompha bolaodi bja Tatago bona wa legodimong le gore ba be ba nyaka tlhahlo ya gagwe e lerato.
10, 11. (a) Batho ba babedi ba pele ba ile ba se kwe Modimo bjang? (b) Ke ka baka la’ng go se kwe ga Adama le Efa e be e le taba e kgolo kudu?
10 Ka manyami, batho ba babedi ba pele ba ile ba kgetha go se kwe Jehofa. A bolela ka go diriša noga, Sathane o ile a botšiša Efa gore: “Afá Modimo ó boletše a re: Dihlare tšohle tša thšemo yé Le se kê la di ja?” Efa a fetola ka gore: “Dihlare tša thšemo yé dienywa tša tšôna re a di ja. Fêla, dienywa tša sehlare séla sa mo xare xa thšemo, tšôna Modimo ó itše: Le se kê la di ja, ’me Le se kê la di swara, xore Le se hwê.”—Genesi 3:1-3.
11 Sathane o ile a re: “Le ka se kê la hwa lehu. Xe e le Modimo, yêna ó tseba xore mohla Lè se jaxo mahlô a lena a tlo buduloxa la ba byalo ka Modimo, la tseba botse le bobe.” (Genesi 3:4, 5) Sathane o be a nyaka gore Efa a dumele gore o tla holega ge a ka ja seenywa se se ileditšwego. Go ya ka yena, Efa o be a ka itirela phetho mabapi le seo se lokilego le seo se fošagetšego; o be a ka dira seo a bego a se nyaka. Sathane gape o ile a latofatša Jehofa ka gore o be a boletše maaka mabapi le ditla-morago tša go ja seenywa. Efa o ile a dumela Sathane. Ka gona o ile a kga se sengwe sa dienywa gomme a ja. Ke moka a nea monna wa gagwe le yena a se ja. Ga se ba dira se ka baka la go se tsebe. Ba be ba tseba gore ba be ba dira sona seo Modimo a ba boditšego gore ba se ke ba se dira. Ka go ja seenywa, ba ile ba se kwe ka boomo taelo e bonolo le e leka-lekanego. Ba bontšhitše go nyatša Tatago bona wa legodimong le bolaodi bja gagwe. Go se hlomphe Mmopi wa bona yo lerato ka tsela ye go be go ka se lokafatšwe!
12. Ke’ng seo se tlago go re thuša go kwešiša kamoo Jehofa a ilego a ikwa ka gona ge Adama le Efa ba be ba kgetha tsela ya go mo ganetša?
12 Ka mohlala: O be o tla ikwa bjang ge e ba o godišitše le go hlokomela morwa goba morwedi yoo ka morago a se sa go kwago ka tsela yeo e bontšhago gore ga a go hlomphe goba gona go go rata? Seo se be se tla go bakela manyami a magolo. Ka gona nagana gore Jehofa o swanetše go ba a ile a kwa bohloko gakaakang ge Adama le Efa ba be ba kgetha tsela ya go mo ganetša.
13. Ke’ng seo Jehofa a boletšego gore se be se tla diragalela Adama lehung, gomme seo se bolela’ng?
13 Jehofa o be a se na lebaka la gore a ka tlogela Adama le Efa bao ba sa kwego gore ba phele ka mo go sa felego. Ba ile ba hwa, go etša ge a ile a bolela gore ba tla hwa. Adama le Efa ba ile ba kgaotša go ba gona. Ga se ba fetela lefelong la moya. Re tseba se ka baka la seo Jehofa a ilego a se botša Adama ka morago ga go mo sekišetša go se kwe ga gagwe. Modimo o ile a re: “[O tlo] boêla mmung; ka xobane O nthšitšwe mmung; O lerole; ’me sa xaxo ké xo boêla leroleng.” (Genesi 3:19) Modimo o be a bopile Adama ka lerole la mmu. (Genesi 2:7) Pele ga moo, Adama o be a se gona. Ka gona, ge Jehofa a bolela gore Adama o tla boela leroleng, O be a bolela gore Adama o be a tla boela boemong bja go se be gona. Adama o be a ka se phele go swana le lerole leo a bopilwego ka lona.
14. Ke ka baka la’ng re e-hwa?
14 Adama le Efa nkabe ba sa phela le lehono, eupša ba ile ba hwa ka baka la ge ba kgethile go se kwe Modimo gomme ka baka leo ba dira sebe. Lebaka leo ka lona re hwago ke gore boemo bja Adama bja sebe gotee le lehu di ile tša fetela go ditlogolo tša gagwe ka moka. (Ba-Roma 5:12) Sebe seo se swana le bolwetši bjo šoro bjo bo abetšwego bjoo go se nago motho yo a ka bo tšhabelago. Mafelelo a sebe e lego lehu, ke thogako. Lehu ke lenaba, e sego mogwera. (1 Ba-Korinthe 15:26) Re ka leboga gakaakang gore Jehofa o neile topollo e le go re hlakodiša lenabeng le leo le boifišago!
GO TSEBA THEREŠO MABAPI LE LEHU GO A HOLA
15. Ke ka baka la’ng e le mo go homotšago go tseba therešo mabapi le lehu?
15 Seo Beibele e se rutago ka boemo bja bahu se a homotša. Ka ge re bone, bahu ga ba tlaišwe ke bohloko goba manyami. Ga go na lebaka la gore re ba tšhabe ka gobane ba ka se re gobatše. Ga ba nyake thušo ya rena e bile le bona ba ka se re thuše. Re ka se bolele le bona e bile ba ka se bolele le rena. Baetapele ba bantši ba bodumedi ba bolela maaka ka gore ba ka thuša bao ba hwilego, gomme batho bao ba dumelago baetapele ba bjalo ba ba nea tšhelete. Eupša go tseba therešo go re šireletša gore re se ke ra forwa ke bao ba rutago maaka a bjalo.
16. Ke mang yo a tutueditšego dithuto tša madumedi a mantši, gomme o dirile seo bjang?
16 Na bodumedi bja gago bo dumelelana le seo Beibele e se rutago ka bahu? Madumedi a mantši ga a dumelelane le seo. Ka baka la’ng? Ka gobane dithuto tša ona di be di dutše di tutuetšwa ke Sathane. O diriša bodumedi bja maaka go dira gore batho ba dumele gore ka morago ga gore mebele ya bona e hwe, ba tla tšwela pele ba phela lefelong la moya. Se ke maaka ao Sathane a a kopanyago le maaka a mangwe go dira batho gore ba furalele Jehofa Modimo. O dira seo bjang?
17. Ke ka baka la’ng thuto ya go hlokofatšwa ka mo go sa felego e hlompholla Jehofa?
17 Ka ge re bone pejana, madumedi a mangwe a ruta gore ge e ba motho a phela bophelo bjo bobe, ka morago ga lehu o tlo ya lefelong la mollo o hlokofatšago e le gore a tlaišege ka mo go sa felego. Thuto ye e hlompholla Modimo. Jehofa ke Modimo yo lerato gomme le ka mohla a ka se dire gore batho ba tlaišege ka tsela ye. (1 Johane 4:8) Na o be o tla ikwa bjang ka monna yo a otlago ngwana yo a sa kwego ka go beša diatla tša gagwe mollong? Na o be o tla hlompha monna yo bjalo? Ge e le gabotse, na o be o tla nyaka le go mo tseba? Ga go bjalo le gatee! Mohlomongwe o be o tla nagana gore ke yo sehlogo kudu. Lega go le bjalo, Sathane o nyaka gore re dumele gore Jehofa o hlokofatša batho mollong ka mo go sa felego!
18. Go rapela bahu go theilwe maakeng afe a bodumedi?
18 Sathane gape o diriša madumedi a mangwe go ruta gore ka morago ga lehu batho e ba meoya yeo e swanetšego go hlompšha le go godišwa ke ba ba phelago. Go ya ka thuto ye, meoya ya bahu e ka ba bagwera ba matla goba manaba a boifišago. Batho ba bantši ba dumela maaka a. Ba boifa bahu e bile ba a ba godiša le go ba rapela. Go fapana le se, Beibele e ruta gore bahu ba robetše le gore re swanetše go rapela Modimo a nnoši wa therešo, Jehofa, Mmopi le Mohlokomedi wa rena.—Kutollo 4:11.
19. Go tseba therešo mabapi le bahu go re thuša go kwešiša dithuto dife tše dingwe tša Beibele?
19 Go tseba therešo mabapi le bahu go go šireletša tabeng ya go forwa ke maaka a bodumedi. E bile go go thuša gore o kwešiše dithuto tše dingwe tša Beibele. Ka mohlala, ge o lemoga gore batho ge ba e-hwa ga ba fetele lefelong la moya, kholofetšo ya bophelo bjo bo sa felego lefaseng la paradeise e ba le seo e se bolelago kudu go wena.
20. Ke potšišo efe yeo re tlago go e ahla-ahla kgaolong e latelago?
20 Nakong e fetilego, monna wa go loka Jobo o ile a botšiša potšišo ye: “A fa motho a ka re go hwa, a buša a phela?” (Jobo 14:14, PK) Na motho yo a sa phelego yo a robetšego lehung a ka bušetšwa bophelong? Seo Beibele e se rutago mabapi le se ke se se homotšago e le ruri, bjalo ka ge kgaolo e latelago e tla bontšha.
^ ser. 5 Bakeng sa go ahla-ahlwa ga mantšu “moya (soul)” le “moya (spirit),” hle bona Mametletšo, matlakala 208-11.
Ithute ka mo go oketšegilego
Hele ke Eng? Na ke Moo Batho ba Tlaišetšwago sa Ruri?
Na badiradibe ba otlwa mollong wa dihele? Na hele ke moputso wa sebe? Bala Mangwalo gore o hwetše dikarabo tša dipotšišo tše.


text:
Tlhatlamano ya Dihlogo tša Merokami ya 2016
Tlhatlamano ye e bontšha kgwedi ya Morokami o mongwe le o mongwe, gotee le sehlogo seo se tšwelelago ka Morokaming woo
BEIBELE
BEIBELE E FETOŠA MAPHELO
BOPHELO LE DIKA TŠA BOKRISTE
Na Bodiredi bja Gago bo Swana le Phoka? Apr.
Bona Dilo ka Leihlo la Kgopolo, Apr.
Go ba yo Boleta ke Bohlale, Dec.
Go Fenya go Ikwa o sa Šireletšega, No. 1
Go Lwela Ditaba tše Dibotse Pele ga Bahlankedi, Sept.
Go Rapela Mafelong a Makgethwa, No. 2
Ke ka Baka la Eng o Swanetše go Botega? No. 1
“Lota Bohlale,” Oct.
O se ke wa Belaela, No. 1
Seka sa Bohlokwa go Feta Ditaamane (go botega), June
Selo sa Bohlokwa go Feta Gauta (bohlale bja go tšwa go Modimo), Aug.
Thuša Phuthego ya Geno, Mar.
Tšwela Pele o Hlankela Jehofa ka Lethabo, Feb.
DIHLATSE TŠA JEHOFA
DIHLOGO TŠE DINGWE
Baperisita ba Bagolo ka Mangwalong a Bakriste, No. 1
Diabolo ke Mang? No. 2
Go Bapiša Ditumelo (ditumelo le Beibele), No. 4
Go Direga’ng ge re Ehwa? No. 1
Go kwa Ditemošo, No. 2
Ge yo o mo Ratago a Ehwa, No. 3
“Ke Rata go Sepela le Yena” (Rebeka), No. 3
Lefase Leo le se Nago Bošoro, No. 4
Lentšu Leo le Bego le Bolela mo Gontši! (“morwedi”), Nov.
Mabaka a Baetapele ba Bajuda a go Dumelela Tlhalo, No. 4
Mangwalo a go Phuthwa ge go be go Ngwalwa Beibele, No. 1
Mašela le Ditaye tša ge Beibele e sa Ngwalwa, No. 3
Mmušo wa Modimo ke Eng? No. 5
Motho yo a Bjalago Mefoka Tšhemong, Oct.
Na Bodumedi bo Tlile ka Motho? No. 4
Na Dafida o Ile a Lwa le Goliata e le ka Kgonthe? No. 5
Na go Bohlokwa go ba Bodumeding bjo Itšego? No. 4
Na Modimo o Araba Dithapelo ka Moka? No. 6
Na re Swanetše go Rapela re Eme ka Tsela e Itšego? No. 6
“Ntwa ke ya Jehofa” (Dafida), No. 5
O ka Hwetša Kae Khomotšo? No. 5
Seo re Ithutago Sona go Dinonyana, No. 6
Tokologo Yeo Baroma ba e Neilego Bajuda ba Judea, Oct.
Seo se Diregago Legodimong, No. 6
DIHLOGO TŠE ITHUTWAGO
Ba Ile ba Lokologa Bodumeding bja Maaka, Nov.
Bafsa, Tiišang Tumelo ya Lena, Sept.
Bana
—Le ka Itokišeletša Bjang Bakeng sa Kolobetšo? Mar.
Bana
—Na le Loketše go Kolobetšwa? Mar.
Batswadi, Thušang Bana ba Lena go ba le Tumelo, Sept.
Bontšha Gore o Botegela Jehofa, Feb.
Bontšha Tumelo Dikholofetšong tša Jehofa, Oct.
Botša Batho Ditaba tše Dibotse tša Botho bjo Bogolo bja Modimo, July
Dula o Lwela Gore Jehofa a go Šegofatše, Sept.
Dula o sa Tšee Lehlakore Ditabeng tša Lefaseng le Leo le Aroganego, Apr.
Ekiša Bagwera ba Jehofa ba Kgauswi, Feb.
“Eyang le Dire Batho ba Ditšhaba ka Moka Barutiwa,” May
‘Go Bea Monagano Dilong tša Moya go Bolela Bophelo le Khutšo,’ Dec.
Go Botega go Dira Gore Modimo a re Amogele, Apr.
Go Ntšhwa Leswiswing, Nov.
Go Rulaganywa ka go Dumelelana le Puku ya Modimo, Nov.
Go Šoma Gotee le Modimo go a re Thabiša, Jan.
Ikhole ka Botlalo ka Ditokišetšo tša Jehofa, May
Ithute Mohlaleng wa Bahlanka ba Jehofa ba Botegago, Feb.
Itlhokomele Moyeng ge o Hlankela Tšhemong ya Leleme Lešele, Oct.
“Jehofa Modimo wa Rena ke Yena Jehofa a Nnoši,” June
Jehofa o Hlahla Batho ba Gagwe Tseleng ya Bophelo, Mar.
Jehofa o Ile a Mmitša “Mogwera wa Gagwe,” Feb.
Jehofa o Putsa Bao ba mo Tsomago ka Phišego, Dec.
Kamoo Lenyalo la Bakriste le ka Atlegago ka Gona, Aug.
Kamoo Lenyalo le Thomilego ka Gona le Morero wa Lona, Aug.
Ke ka Baka la Eng re Swanetše go Bokana Gotee go Rapela Jehofa? Apr.
Ke ka Baka la Eng re Swanetše go ‘Dula re Phakgame’? July
Kgonthišetša Gore ‘Lerato la Gago la Borwarre le Tšwela Pele”! Jan.
Lahlela Dipelaelo tša Gago ka Moka go Jehofa, Dec
Leboga Jehofa Mmopi wa Rena, June
‘Le se ke la Lebala go Amogela Batho Bašele,’ Oct.
Modimo o le Lokolotše ka Botho bja Gagwe bjo Bogolo, Dec.
Moya o Hlatselana le Moya wa Rena, Jan.
Na Beibele e sa Fetoša Bophelo bja Gago? May
Na o Bona Bohlokwa bja Gore o Gatele Pele Moyeng? Aug.
Na o Bona Bohlokwa bja Gore o Tlwaetše ba Bangwe? Aug.
Na o Hlompha Puku ya Modimo? Nov.
Na Moaparo wa Gago o Tagafatša Modimo? Sept.
Na o Dumelela Mmopi yo Mogolo Gore a go Bope? June
O Dira Bjang Diphetho tša Gago? May
O ka Tiiša Bjang Botee bja Rena bja Bokriste? Mar.
O se ke wa Dumelela Mafokodi a ba Bangwe a go Kgopiša, June
“O se ke wa Nyema Moko,” Sept.
Rarollang Diphapano ka Lerato, May
Re Thabela go Amogela Botho bjo Bogolo bja Modimo, July
“Re tla Sepela le Lena,” Jan.
Tiiša Tumelo ya Gago Dilong Tšeo re di Holofeditšwego, Oct.
‘Tlogelela Kgotlelelo e Phethe Morero wa Yona,’ Apr.
Tsoma Mmušo wa Modimo, e Sego Dilo tša Lefase, July
“Tšwelang Pele le Kgothatšana Letšatši le Lengwe le le Lengwe,” Nov.
Tutuetšwa ke ‘Mpho ya Modimo e sa Lefelelwego le e sa Hlalosegego,’ Jan.
DIPHIHLELO
Baitlami ba Amogela Therešo (F. le A. Fernández), Apr.
Go Lwela go Ekiša Mehlala e Mebotse (T. McLain), Oct.
Jehofa o Dirile Gore ke Atlege (C. Robison), Feb.
Ke Amogetše Therešo ya Beibele ke se na Matsogo (B. Merten), No. 6
Ke Bile Dilo Tšohle go Batho ba Mehuta ka Moka (D. Hopkinson), Dec.
Ke Hweditše Lethabo go Neeng (R. Parkin), Aug.
DIPOTŠIŠO TŠE DI TŠWAGO GO BABADI
Batho ba Modimo ba bile mathopša a Babilona o Mogolo neng? Mar.
Monna wa enke ya bangwaledi le banna ba tshelelago (Hes 9:2), June
Na Sathane o išitše Jesu tempeleng ka kgonthe? (Mat 4:5; Lu 4:9), Mar.


text:
Dipotšišo tša Beibele di a Arabja
Ke ka baka la eng Jesu a bitšwa Morwa wa Modimo?
Modimo ga a na mosadi wa kgonthe yo a ilego a dira bana le yena. Ke Mmopi wa diphedi tšohle. Batho ba bopilwe ba ena le bokgoni bja go ekiša dika tša Modimo. Ke ka baka leo motho wa pele yo Modimo a mmopilego, Adama, a bitšwago “morwa wa Modimo.” Ka mo go swanago, Jesu o bitšwa “Morwa wa Modimo” ka baka la gore o bopilwe a ena le dika tša go swana le tša Tatagwe.—Bala Luka 3:38; Johane 1:14, 49.
Jesu o bopilwe neng?
Modimo o bopile Jesu pele a ka bopa Adama. Ge e le gabotse, Modimo o bopile Jesu ke moka a mo diriša go bopa dilo tše dingwe ka moka, go akaretša le barongwa. Ke ka baka leo Beibele e bitšago Jesu “leitšibulo la tlholo yohle” ya Modimo.—Bala Bakolose 1:15, 16.
Pele a ka belegelwa Betlelehema, Jesu o ile a phela e le sebopiwa sa moya legodimong. Ge nako e fihla, Modimo o ile a fetišetša bophelo bja Jesu ka popelong ya Maria go tšwa legodimong e le gore a tle a belegwe e le motho.—Bala Luka 1:30-32; Johane 6:38; 8:23.
Ke ka baka la’ng Modimo a ile a dira gore Jesu a belegwe lefaseng e le motho? Jesu o ile a kgatha tema efe e kgethegilego? O ka hwetša dikarabo tša dipotšišo tšeo ka Beibeleng, gomme di tla oketša kwešišo le tebogo ya gago ka seo Modimo le Jesu ba go diretšego sona.
Ithute ka mo go oketšegilego
Jesu Kriste ke Mang?
Ithute lebaka leo Jesu e bego e le Mesia yo a holofeditšwego, moo a tšwago gona le lebaka leo e lego Morwa a nnoši wa Modimo.


text:
TABA YA LETLAKALA LA KA NTLE | NA BOFELO BO KGAUSWI?
“Bofelo”
—Bo Bolela Eng?
Ge o ekwa mantšu a rego “Bofelo bo kgauswi!” ke eng seo se tlago monaganong wa gago? Na o nagana ka moruti yo a fišegelago thoko e bile a hlaba mašata sethaleng gomme a dira boitšhišinyo bja mmele ka tsela e makatšago a swere Beibele? Goba na o nagana ka mokgalabje wa maledu yo a emego magahlanong a ditsela a apere purapura e telele a tlemile matheka ka thapo, a swere pampiri ya go athwa yeo e nago le molaetša wa letšatši la kahlolo? Go nagana ka ditiragalo tše bjalo go dira gore batho ba bangwe ba ikwe ba tshwenyegile, mola ba bangwe ba ka belaela goba gaešita le go sega.
Beibele e bega gore: “Bofelo bo tla tla.” (Mateo 24:14) Tiragalo yeo e bile e bitšwa “letšatši le legolo la Modimo” le “Haramagedone.” (Kutollo 16:14, 16) Ke therešo gore go na le kgakanego e kgolo mabapi le taba ye gomme go tletše dikgopolo tše di tlabago tše di sa thabišego tša mabapi le letšatši leo. Lega go le bjalo, Beibele ka boyona e bolela ka mo go kwagalago ka bofelo—e utolla seo bofelo bo lego sona le seo bo sego sona. Le gona Lentšu la Modimo le re thuša go bona gabotse ge e ba bofelo bo le kgauswi. Sa bohlokwahlokwa, le re ruta kamoo re ka phologago ka gona! Lega go le bjalo, anke re thome ka go lokiša tše dingwe tša dikgopolo tšeo di fošagetšego tša mabapi le letšatši le gomme re hlalose seo letšatši le le lego sona. Ge e le gabotse, go ya ka Beibele “bofelo” bo bolela’ng?
SEO BOFELO BO SEGO SONA
BOFELO GA SE PHEDIŠO E KGOLO YA LEFASE KA MOLLO WOO O LAUMAGO.
Beibele e re: “[Modimo] o theile lefase godimo ga metheo ya lona; le ka se tsoge le thekesetše go iša mehleng ya neng le neng, le ka mo go sa felego.” (Psalme 104:5) Lengwalo leo le a mangwe a re kgonthišetša gore Modimo a ka se fediše lefase e bile a ka se le dumelele gore le fedišwe—le ka mohla!—Mmoledi 1:4; Jesaya 45:18.
BOFELO GA SE TIRAGALO YEO E FOGO GO ITLELA, TIRAGALO E SA RULAGANYWAGO.
Beibele e bontšha gore bofelo bo rulagantšwe—Modimo o beile nako e itšego ya go tliša bofelo. Re bala gore: “Ge e le mabapi le letšatši leo goba iri, ga go na yo a tsebago, gaešita le barongwa legodimong le ge e le Morwa ga ba tsebe, eupša ke Tate yo a tsebago. Dulang le lebeletše, dulang le phakgame, gobane ga le tsebe gore nako e beilwego e neng.” (Mareka 13:32, 33) Go molaleng gore Modimo (“Tate”) o rulagantše “nako e beilwego” ya maleba yeo a tlago go tliša bofelo ka yona.
BOFELO GA BO TLIŠWE KE BATHO GOBA GO TLIŠWA KE DITŠHILA TŠEO DI THALAGANYAGO SEBAKABAKENG.
Bofelo bo tla tlišwa ke’ng? Kutollo 19:11 e re: “Ka bona legodimo le bulega gomme ka bona pere e tšhweu. Yo a e nametšego o bitšwa Mmotegi le Morereši.” Temana 19 e tšwela pele ka gore: “Ka bona sebata le dikgoši tša lefase le madira a tšona ba kgobokanetše go lwa le yo a nametšego pere le madira a gagwe.” (Kutollo 19:11-21) Gaešita le ge bontši bja dipolelwana tšeo di dirišitšwego mo e le tša seswantšhetšo, re ka kgona go kwešiša se: Modimo o tla romela madira a barongwa go fediša manaba a gagwe.
SEO BOFELO BO LEGO SONA
GO FEDIŠWA GA MEBUŠO YA BATHO YEO E PALELWAGO.
Beibele e hlalosa gore: “Mehleng ya dikgoši tšeo Modimo wa legodimo o tla hloma mmušo wo o ka se kego wa fedišwa. Mmušo woo o ka se ke wa fetišetšwa go batho ba bangwe. O tla pšhatlaganya mebušo ye ka moka wa e fediša gomme wona o tla ema go iša mehleng ya neng le neng.” (Daniele 2:44) Ka ge go boletšwe pejana ntlheng ya boraro, go tla fedišwa “dikgoši tša lefase le madira a tšona,” ao a “[kgobokanetšego] go lwa le yo a nametšego pere le madira a gagwe.”—Kutollo 19:19.
GO FEDIŠWA GA NTWA, BOŠORO LE GO HLOKA TOKA.
Beibele e re: “[Modimo] o fediša dintwa go fihla pheletšong ya lefase.” (Psalme 46:9) E bile e re: “Baloki ke bona ba tla dulago mo lefaseng gomme bao ba se nago bosodi ba šala go lona. Ge e le ba kgopo ba tla fedišwa lefaseng; baradia bona ba tla tlošwa go lona.” (Diema 2:21, 22) E oketša ka gore: “Bonang! Dilo ka moka ke di dira tše mpsha.”—Kutollo 21:4, 5.
GO FEDIŠWA GA MADUMEDI AO A NYAMIŠITŠEGO MODIMO LE BATHO.
Beibele e bontšha gore: “Baporofeta ba porofeta maaka; ge e le baperisita ba gatelela batho. . . . Mafelelong lena le tla dira’ng?” (Jeremia 5:31) E bile e re: “Ba bantši ba tla re go nna letšatšing leo: ‘Morena, Morena, na ga se ra ka ra porofeta ka leina la gago, ra leleka batemona ka leina la gago, ra dira mediro e mentši e matla ka leina la gago?’ Lega go le bjalo, ke tla ba botša ka re: Ga se ka ka ka le tseba! Tlogang go nna lena ba go hloka molao.”—Mateo 7:21-23.
GO FEDIŠWA GA BATHO BAO BA TŠWETŠAGO PELE BOEMO BJA GONA BJALE BJA DITABA LE GO BO THEKGA.
Jesu Kriste o itše: “Bjale wo ke motheo wa kahlolo, gore seetša se tlile lefaseng; eupša batho ba ratile leswiswi go e na le seetša gobane mediro ya bona e le e kgopo.” (Johane 3:19) Ge Beibele e hlalosa phedišo ya lefase ka bophara yeo e diregilego mehleng ya monna yo a botegago e lego Noa, e re: “Lefase la nakong yeo le ile la senywa ge le be le apešwa ke meetse. Eupša ka lona lentšu leo, magodimo le lefase tšeo gona bjale di lego gona di boloketšwe mollo, di lotetšwe letšatši la kahlolo le la tshenyego ya batho ba sa boifego Modimo.”—2 Petro 3:5-7.
Ela hloko gore go tla ga “letšatši la kahlolo le la tshenyego” go bapetšwa le go fedišwa ga “lefase” la mehleng ya Noa. Ke lefase lefe leo le ilego la fedišwa? Ela hloko gore polanete ya rena e ile ya phologa; e bile “batho ba sa boifego Modimo”—manaba a Modimo—ke bona ba ilego ba “senywa.” Nakong ya “letšatši la kahlolo” la Modimo leo le tlago, bao ba kgethago go ba manaba a Modimo le bona ba tla fedišwa. Eupša bagwera ba Modimo ba tla phološwa go etša ge Noa le lapa la gagwe ba ile ba phološwa.—Mateo 24:37-42.
Akanya kamoo lefase le le tla bago le kgahliša ka gona ge Modimo a fediša ditutuetšo ka moka tše mpe! Go molaleng gore molaetša wa Beibele wa mabapi le bofelo ke ditaba tše dibotse, e sego tše mpe. Lega go le bjalo, o ka ipotšiša gore: ‘Na Beibele e re botša gore bofelo bo tla tla neng? Na bo ka ba bo le kgauswi? Nka bo phologa bjang?’


text:
Kgaolo 87: Jesu ka Tempeleng
BONA mošemane yo a bolelago le bakgalabje ba. Ke barutiši ka tempeleng ya Modimo Jerusalema. Mošemane yo ke Jesu. O tloga a godile. Ga bjale o na le nywaga e 12.
Barutiši ba ba makaditšwe ke gore Jesu o tseba ditaba tše dintši kudu ka Modimo le dilo tšeo di ngwadilwego ka Beibeleng. Eupša ke ka baka la’ng Josefa le Maria ba se gona mo? Ba kae? Anke re bone.
Ngwaga o mongwe le o mongwe, Josefa o be a etla le lapa la gagwe Jerusalema monyanyeng o kgethegilego wo o bitšwago Paseka. E be e le leeto le letelele go tloga Natsaretha go ya Jerusalema. Go be go se na motho yo a bego a na le koloi e bile le diterene di be di se gona. Batho ba be ba se na tšona mehleng yeo. Batho ba bantši ba be ba sepela ka maoto gomme go be go ba tšea matšatši a e ka bago a mararo gore ba fihle Jerusalema.
Mo nakong ye, Josefa o be a na le lapa le legolo. Ka baka leo, go be go na le bana babo Jesu ba banyenyane bao ba bego ba swanetše go hlokomelwa. Ngwageng wo, Josefa le Maria ba ile ba tloga Jerusalema le bana ba bona gomme ba tšea leeto le letelele la go boela gae Natsaretha. Bona ba be ba nagana gore Jesu o sehlopheng sa batho bao ba sepelago le bona. Eupša ge ba khutša tseleng, ba hwetša a se gona. Ba mo nyaka gare ga metswalo ya bona le bagwera, eupša ba se mo hwetše! Ka gona ba boela Jerusalema ba yo mo nyaka moo.
Mafelelong ba mo hwetša mo a na le barutiši ba. O be a ba theeditše e bile a ba botšiša dipotšišo. Batho ka moka ba be ba makaditšwe ke kamoo Jesu a lego bohlale ka gona. Eupša Maria a re go yena: “Ngwanaka, ke ka baka la’ng o re dirile ka tsela ye? Nna le tatago re be re go nyaka re tshwenyegile kudu.”
Jesu a re go bona: “Ke ka baka la’ng le be le nnyaka? Na le be le sa tsebe gore ke swanetše go ba ntlong ya Tate?”
Ee, Jesu o be a rata go ba moo a ka ithutago ka Modimo. Na ye ga se tsela yeo le rena re swanetšego go ikwa ka yona? Ge Jesu a be a le ga gabo kua Natsaretha, o be a eya dibokeng beke e nngwe le e nngwe. Ka ge ka mehla a be a theetša ka kelohloko, o ile a ithuta dilo tše dintši ka Beibeleng. Anke le rena re swane le Jesu gomme re latele mohlala wa gagwe.
Luka 2:41-52; Mateo 13:53-56.
Dipotšišo
- Jesu o bonagala a na le nywaga e mekae mo seswantšhong, gomme mo a lego gona ke kae?
- Josefa o be a dira’ng le lapa la gagwe ngwaga o mongwe le o mongwe?
- Ka morago ga go fetša letšatši ba le leetong la go boela gae, ke ka baka la’ng Josefa le Maria ba ile ba boela Jerusalema?
- Josefa le Maria ba ile ba hwetša Jesu kae, gomme ke ka baka la’ng batho moo ba be ba maketše?
- Jesu o ile a re’ng go Maria mmagwe?
- Re ka ekiša Jesu bjang tabeng ya go ithuta ka Modimo?
Dipotšišo tša tlaleletšo
- Bala Luka 2:41-52.
Gaešita le ge Molao o be o nyaka gore e be banna feela bao ba bago gona menyanyeng ya ngwaga le ngwaga, ke mohlala ofe o mobotse wo Josefa le Maria ba o beetšego batswadi lehono? (Luka 2:41; Doit. 16:16; 31:12; Die. 22:6)
Jesu o beetše bjang bafsa lehono mohlala o mobotse wa gore ba ikokobeletše batswadi ba bona? (Luka 2:51; Doit. 5:16; Die. 23:22; Bakol. 3:20)
- Bala Mateo 13:53-56.
Bana babo Jesu ba bane bao go bolelwago ka bona ka Beibeleng ke bomang, gona ka morago ba babedi ba bona ba ile ba dirišwa bjang ka phuthegong ya Bokriste? (Mat. 13:55; Dit. 12:17; 15:6, 13; 21:18; Bagal. 1:19; Jak. 1:1; Juda 1)
Ithute ka mo go oketšegilego
Lapa Labo Jesu le ya Jerusalema
Josefa le Maria ba a tshwenyega ge ba sa hwetše Jesu, mola yena a makatšwa ke gore ga se ba tseba di tloga fase gore ba mo nyakele kae.


text:
Tlaišego e Kgauswi le go Fela!
Akanya o phela lefaseng leo le se nago tlaišego—lefase leo le se nago bosenyi, ntwa, bolwetši le dikotsi tša tlhago. Akanya o tsoga mesong e mengwe le e mengwe o sa tshwenyege ka kgethollo, kgatelelo goba go se tsepame ga maemo a boiphedišo. Na go thata go dumela tše ka moka? Ke therešo gore ga go na motho goba mokgatlo wo o dirilwego ke motho wo o ka tlišago maemo a bjalo. Eupša Modimo o holofeditše go fediša dibaki ka moka tša go tlaišega ga batho, go akaretša le tšeo di ahlaahlilwego sehlogong se se fetilego. Ela hloko dikholofetšo tše di latelago tšeo di tšwago Lentšung la Modimo, Beibele:
PUŠO YA MMUŠO WA GO LOKA
“Modimo wa legodimo o tla hloma mmušo wo o ka se kego wa fedišwa. Mmušo woo o ka se ke wa fetišetšwa go batho ba bangwe. O tla pšhatlaganya mebušo ye ka moka wa e fediša gomme wona o tla ema go iša mehleng ya neng le neng.”—Daniele 2:44.
Mmušo wa Modimo ke pušo ya legodimong. Mmuši wa wona yo a kgethilwego, Jesu Kriste, o tla tšea sebaka sa pušo ka moka ya batho gomme a kgonthišetša gore thato ya Modimo ga e dirwe feela legodimong eupša e dirwa le mo lefaseng. (Mateo 6:9, 10) Pušo ye e ka se tšeelwe sebaka ke pušo le ge e le efe ya batho ka gobane ke “[mmušo] o sa felego wa Morena le Mophološi wa rena Jesu Kriste.” Ruri khutšo ya ka mo go sa felego e tla ba ya kgonthe.—2 Petro 1:11.
GO KA SE SA BA LE BODUMEDI BJA MAAKA
“Sathane ka boyena o dula a itira morongwa wa seetša. Ka baka leo ga go makatše ge e ba badiredi ba gagwe le bona ba dula ba itira badiredi ba toko. Eupša pheletšo ya bona e tla ba go ya ka mediro ya bona.”—2 Bakorinthe 11:14, 15.
Go tla ba pepeneneng gore bodumedi bja maaka ke modiro wa Diabolo gomme bo tla fedišwa lefaseng. Kgethollo ka moka ya bodumedi le tšhollo ya madi di tla be di se sa le gona. Se se tla dira gore batho ka moka bao ba ratago “Modimo yo a phelago” ba mo rapele ka “tumelo e tee” le “ka moya le ka therešo.” Se se tla feleletša ka khutšo le botee!—1 Bathesalonika 1:9; Baefeso 4:5; Johane 4:23.
GO SE PHETHAGALE GA BATHO GO KA SE SA BA GONA
“Modimo ka noši o tla ba le bona. O tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4.
Jehofa Modimo o dira gore se se kgonege ka Morwa wa gagwe, Jesu, yo a ilego a gafa bophelo bja gagwe bakeng sa lefase la batho. (Johane 3:16) Ka tlase ga tlhahlo ya Jesu, batho ba tla bušetšwa phethegong. Go ka se sa ba le tlaišego le ge e le efe ka gobane “Modimo ka noši o tla ba le bona” gomme a phumola “megokgo ka moka mahlong a bona.” Kgauswinyane, go se phethagale ga batho le tlaišego di tla be di se sa le gona; “baloki bona e tla ba beng ba lefase, ba tla dula mo go lona ka mo go sa felego.”—Psalme 37:29.
MEOYA E KGOPO E TLA BE E SE SA LE GONA
“A [Jesu Kriste] swara drakone noga ya kgale, yeo e lego Diabolo le Sathane, a e tlema ka nywaga e sekete (1 000). A e lahlela sekoting a se tswalela gomme a bea seka godimo ga sona, gore e se ke ya hlwa e timetša ditšhaba.”—Kutollo 20:2, 3.
Tutuetšo ka moka ya Sathane e tla be e se sa le gona ge yena le batemona ba gagwe ba tlemilwe e bile ba lahletšwe “sekoting,” e lego boemo bja go se dire selo ka mo go feletšego. Ba ka se sa ba le tutuetšo e mpe ditirong tša batho. Ruri e tla ba kimologo e kgolo go phela lefaseng leo le se nago tutuetšo ya Sathane le meoya e kgopo!
‘MEHLA YA BOFELO’ E TLA BE E FETILE
‘Mehla ya bofelo’ e tla fela ge go fela seo Jesu a se biditšego “masetlapelo a magolo.” O itše: “Go tla ba le masetlapelo a magolo a sa kago a ba gona ga e sa le go tloga mathomong a lefase go ba go fihla gona bjale, aowa, le go ba gona a ka se sa ba gona gape.”—Mateo 24:21.
Masetlapelo ao e tla ba a magolo ka kgopolo ya gore go tla ba le dikotsi tšeo di sa kago tša ba gona. Dikotsi tše di tla feleletša ka “[ntwa] ya letšatši le legolo la Modimo Ramatlaohle,” yeo e tsebjago gabotse e le “Haramagedone.”—Kutollo 16:14, 16, mongwalo wa ka tlase wa Reference Bible.
Batho kae le kae bao ba ratago go dira se se lokilego ba fagahletše bofelo bja tshepedišo ye e kgopo ya dilo. Ela hloko tše sego kae tša ditšhegofatšo tšeo di ba letetšego ka tlase ga Mmušo wa Modimo.
MODIMO O TLA DIRA DILO TŠE DINGWE TŠE DINTŠI!
“Lešaba le legolo” le tla phološetšwa lefaseng le lefsa la khutšo: Lentšu la Modimo le re palo e kgolo kudu ya “lešaba le legolo” la batho e tla ba “bao ba tšwago masetlapelong a magolo” gomme ba tla tsena ba phela lefaseng le lefsa la go loka. (Kutollo 7:9, 10, 14; 2 Petro 3:13) Ba tla bolela gore phološo ya bona e tšwa go Jesu Kriste, “Kwana ya Modimo yeo e tlošago sebe sa lefase.”—Johane 1:29.
Thuto ya Modimo e tla tliša mehola e megolo: Lefaseng le lefsa, “lefase le tla tlala tsebo ya Jehofa.” (Jesaya 11:9) Thuto ye ya Modimo e tla akaretša tlhahlo mabapi le tsela ya go phela ka khutšo le batho ka moka le go ya ka maemo a tikologo. Modimo o holofetša gore: “Nna, Jehofa, ke Modimo wa lena, Yo a le rutago gore le holege, Yo a le sepedišago tseleng yeo le swanetšego go sepela ka yona.”—Jesaya 48:17.
Baratiwa bao ba hwilego ba tla tsošwa mabitleng: Ge Jesu a be a sa le lefaseng, o ile a tsoša mogwera wa gagwe Latsaro bahung. (Johane 11:1, 5, 38-44) Ka go re’alo o ile a bontšha seo a bego a tla se dira ka tekanyo e kgolo ka tlase ga thulaganyo ya Mmušo wa Modimo.—Johane 5:28, 29.
Khutšo le toko di tla ba gona ka mo go sa felego: Ka tlase ga pušo ya Kriste, go hloka molao go tla be go se sa le gona. Re tseba seo bjang? Ka gobane Jesu o kgona go bala dipelo gomme o tla diriša bokgoni bjoo go ahlola ba ba lokilego le ba kgopo. Bao ba ganago go fetoša ditsela tša bona tše kgopo ba ka se dumelelwe go phela lefaseng le lefsa la Modimo.—Psalme 37:9, 10; Jesaya 11:3, 4; 65:20; Mateo 9:4.
Re ahlaahlile tše sego kae tša diporofeto tše dintši tša Beibele tšeo di bolelago ka nako e botse yeo e sa tlago. Ge Mmušo wa Modimo o buša lefaseng, ‘go tla ata khutšo’ ka mo go sa felego. (Psalme 37:11, 29) Dibaki ka moka tša bohloko le tlaišego tšeo di tshwentšego batho di tla fedišwa. Lentšu la Modimo le hlatsela se ge le re: “Bonang! Dilo ka moka ke di dira tše mpsha. . . . Mantšu a a botega e bile ke a therešo.”—Kutollo 21:5.


text:
INDONESIA
Morwedi wa Kgonthe wa Sara
Titi Koetin
O BELEGWE KA 1928
O KOLOBEDITŠWE KA 1957
PEGO YA BOPHELO BJA GAGWE Ke kgaetšedi yo ka šedi a ilego a thuša monna wa gagwe yo a ganetšago gore a ithute therešo.—Ka ge go anega morwa wa gagwe, e lego, Mario Koetin.
MMA o be a na le pelo e botse, a na le bogwera e bile a rata Beibele. Ge a be a kopana le Gertrud Ott, moromiwa wa kua Manado, ka Leboa la Sulawesi, o ile a dumela go ithuta Beibele ka ntle le go dikadika gomme a amogela therešo. Eupša tate, e lego Erwin, mošomi wa maemo a godimo pankeng yoo ka morago e ilego ya ba modulasetulo wa lefelong la go adimišana ditšhelete la Jakarta Stock Exchange, ka bogale o ile a ganetša bodumedi bja gagwe bjo bofsa.
Ka letšatši le lengwe tate o ile a tšhošetša mma.
Ka bogale o ile a mmotša gore: “O tla swanelwa ke go kgetha magareng ga ka le bodumedi bja gago!”
Mma o ile a fetša nako e telele a naganišiša ka taba ye. Ke moka o ile a araba ka botho a re: “Ke le nyaka ka moka—wena le Jehofa.”
Tate o ile a hloka mantšu, gomme kgalefo ya gagwe ya okobala.
Ge nako e dutše e eya, tate o ile a thoma go dumelela mma go tšwela pele ka bodumedi bja gagwe, ka ge a be a mo rata kudu gomme a tšeela godimo bohlale bja gagwe le temogo.
Lega go le bjalo, mma o be a nyaka gore monna wa gagwe le yena a amogele therešo. Ka morago ga gore a rapele go tšwa pelong ka taba ye, o ile a gopola gore tate o be a rata go ithuta maleme. Ka gona o ile a phetha ka go bea dikgatišo tša Seisemane tšeo di theilwego Beibeleng moo di bonagalago ka mo gae. O ile a mmotša gore: “Ke leka go kaonefatša Seisemane sa ka.” Ka ge mma a be a lemogile gore tate o rata go bolela phatlalatša, o ile a mo kgopela le gore a mo thuše ge a na le polelo Sekolong sa Bodiredi sa Pušo ya Modimo. Tate o ile a dumela. Ka ge mma a be a lemogile gore tate o rata go amogela baeng, o ile a mo kgopela ge e ba ba ka amogela molebeledi wa tikologo ka gae. O ile a dumela. Le gona, ka ge mma a be a tseba gore tate o rata lapa la gagwe, o ile a šišinya ka botho gore na o be a ka se rate go dula le bona dikopanong tša Bokriste. Le gona moo o ile a dumela.
Maiteko a mma a go se fele pelo le a go dira dilo ka bohlale ganyenyane-ganyenyane a ile a nolofatša pelo ya tate. Ka morago, ge lapa lešo le hudugetše Engelane, o ile a ya dibokeng gomme ya ba mogwera wa John Barr, yoo e ilego ya ba setho sa Sehlopha se Bušago sa Dihlatse tša Jehofa. Ngwageng wona woo, tate o ile a kolobetšwa, gomme seo sa thabiša mma kudu. Mengwageng e latetšego, tate o ile a mo rata le go feta.
Go hlweka ga mma boitshwarong, go hlompha le go tia ga gagwe moyeng go ile gwa kgoma batho ka moka bao ba bego ba mo tseba
Ba bangwe ba bagwera ba rena ba be ba swantšha mma le Lidia, e lego mosadi wa Mokriste wa lekgolong la pele la nywaga yo a bego a amogela baeng ka botho. (Dit. 16:14, 15) Eupša nna ke nagana gore o be a swana le Sara, yoo a ilego a ikokobeletša monna wa gagwe Aborahama ka lethabo. (1 Pet. 3:4-6) Mma o be a hlwekile boitshwarong, a hlompha e bile e tloga e le mosadi yo a tiilego moyeng, yoo a bego a kgoma batho ka moka bao ba bego ba mo tseba. Mohlala wa gagwe ke wona o dirilego gore tate a amogele therešo. Nna ke be ke mo lebelela e le morwedi wa kgonthe wa Sara.
Ithute ka mo go oketšegilego
Na Dihlatse tša Jehofa di Thuba Malapa Goba di a a Aga
Dihlatse tša Jehofa ka dinako tše dingwe di latofatšwa ka gore di thuba malapa. Na ruri Dihlatse di baka diphapano?


text:
“Yo a se Nago Temogo o Dumela Mantšu ka Moka”
“Motho yo a sa kego a bala kuranta ke lešilo; le gona yo e lego lešilo le go feta ke yo a dumelago seo a se balago e le feela ka gobane se ngwadilwe kuranteng.” —August von Schlözer, radihistori le mongwadi wa Mojeremane (1735-1809).
BATHO bao ba phetšego nywageng ya ka godimo ga e 200 e fetilego ba be ba sa bote dilo ka moka tšeo di ngwadilwego dikuranteng. Lehono re ka se dumele dilo ka moka tšeo re di balago goba re di bonago Inthaneteng. Go na le boitsebišo bjo bontši Inthaneteng, gomme thekinolotši ya lehono e dira gore re bo hwetše gabonolo. Bjo bontši bja boitsebišo bjoo bo nepagetše, bo a hola, e bile ga bo kotsi, eupša bjo bongwe bjo bontši ke maaka, ga bo na mohola e bile bo kotsi. Ke ka baka leo re swanetšego go kgetha ka kelohloko seo re se balago. Batho ba bangwe ge ba thoma go diriša Inthanete ba ka nagana gore ditaba tšeo ba di balago di nepagetše feela ka gobane di hwetšagala Inthaneteng goba mogwera wa bona a ba rometše tšona ka e-mail. Ba ka dumela taba e itšego le ge e kwagala e sa tlwaelega. Eupša Beibele e re lemoša gore: “Mang le mang yo a se nago temogo o dumela mantšu ka moka, eupša yo bohlale o šetša dikgato tša gagwe.”—Diema 14:15.
Motho yo e sego lešilo, goba yo a sa fogo dumela selo se sengwe le se sengwe seo a se kwago, o bohlale. Ge re le bohlale, re ba šedi e bile re dumela feela dilo tšeo re tsebago gore ke therešo. Re ka se forwe gomme ra dumela taba ya maaka yeo re e balago Inthaneteng, le ge batho ba bantši ba ka ba ba e dumela. Ke’ng seo se ka go thušago gore o be bohlale? Sa pele, ipotšiše gore: ‘Na taba ye e tšwa wepesaeteng yeo e lego molaong, yeo e ka botwago? Goba na e tšwa wepesaeteng yeo e dumelelago motho le ge e le ofe go ngwala pono ya gagwe, goba e bile ga go tsebje gore e tšwa kae? Na wepesaete yeo e ka botwago e šetše e bontšhitše gore taba yeo ke maaka?’ * (Bona mongwalo wa ka tlase.) Ge e ba go le bjalo, diriša bohlale. (Diema 7:7) Ge e ba taba e itšego e kwagala e belaetša, gona go ka direga gore ke maaka. Le gona, ge o bala ditaba tšeo di senyago batho ba bangwe maina, ipotšiše gore ke bomang ba tlago go holega ge o ka phatlalatša taba yeo le gore ke ka baka la eng motho yo a itšego a ka nyaka go e phatlalatša.
NA O TLWAETŠE GO FETIŠA DI E-MAIL?
Batho ba bangwe ba ka romela ditaba ka e-mail go batho ka moka bao ba nago le diaterese tša bona le pele ba ka kgonthišetša gore ditaba tšeo ke therešo goba pele ba nagana seo se ka diregago ge ba di rometše. Mohlomongwe ba dira se ka gobane ba nyaka go retwa ke batho gomme ba nyaka gore e be bona ba pele ba go fetiša ditaba. (2 Samuele 13:28-33) Eupša motho yo bohlale o nagana ka kotsi yeo e ka bakwago ke seo. Ka mohlala, taba yeo e ka senya botumo bja motho goba bja mokgatlo o itšego.
Motho yo a romelago ba bangwe ditaba a ka fo se kgonthišetše pele ge e ba ditaba tšeo ke therešo ka gobane go dira bjalo go nyaka nako le maiteko. O nagana gore bao a ba romelago molaetša woo ba tla itirela nyakišišo. Eupša le bona ga ba na nako ya go hlwa ba dira dinyakišišo. (Baefeso 5:15, 16) Ka gona, go e na le gore re romele ba bangwe ditaba tšeo re sa kgonthišegego ka tšona, go tla ba kaone gore re nagane gore: “Ge e ba ke sa kgodišege ka taba ye, ke swanetše go e phumola!”
Ipotšiše gore: ‘Na ke tlwaetše go fetiša di e-mail? Na ke ile ka swanelwa ke go kgopela tshwarelo bathong bao ke ba rometšego di e-mail ka ge go ile gwa hwetšagala gore taba yeo e fošagetše goba ke maaka a matala? Na go na le motho yo a kilego a nkgopela gore ke kgaotše go fetiša di e-mail?’ Gopola gore ge e ba bagwera ba gago ba na le di e-mail, go ra gore ba ka kgona go diriša le Inthanete gomme ga ba hloke thušo ya gago gore ba hwetše ditaba tšeo di kgahlišago. Ga ba nyake go romelwa di e-mail tše dintši tšeo di akaretšago metlae, dibidio goba dinepe. Le gona ga se gabohlale go romela batho dipolelo tša Beibele tšeo di rekhotilwego goba mantšu ka moka ao a ngwalolotšwego polelong yeo. * (Bona mongwalo wa ka tlase.) Le gona gopola gore ge e ba motho a itirela nyakišišo, a bala ditemana tša Beibele, goba a lokišeletša dikarabo tša gagwe bakeng sa diboka, o tla holega kudu go feta ge wena o mo rometše boitsebišo bjoo.
O swanetše go dira’ng ge o bona selo se itšego Inthaneteng seo se phatlalatšago maaka ka mokgatlo wa Jehofa? Tswalela maaka ao gateetee! O se ke wa a dumela. E ka se be gabohlale go romela batho ba bangwe seo o se badilego gomme wa kgopela go kwa dikgopolo tša bona ka gobane seo e tla ba go phatlalatša le go feta boitsebišo bjo kotsi. Ge e ba selo se itšego seo o se bonego Inthaneteng se go tshwenya, kgopela Jehofa gore a go nee bohlale gomme o kgopele thušo go bana babo rena bao ba godilego moyeng. (Jakobo 1:5, 6; Juda 22, 23) Ga se ra swanela go makatšwa ke gore batho ba bolela maaka ka rena. Batho ba ile ba bolela maaka ka Jesu, le gona o ile a lemoša barutiwa ba gagwe gore manaba a bona a tla ba tlaiša le “go bolela mohuta o mongwe le o mongwe wa selo se sebe ka” bona. (Mateo 5:11; 11:19; Johane 10:19-21) Ka gona ge e ba o le bohlale e bile o naganišiša, o tla kgona go lemoga ge motho a go botša maaka gomme a leka go fora ba bangwe.—Diema 2:10-16.
HLOMPHA BATHO BA BANGWE
Le gona re swanetše go ba šedi ge re botša ba bangwe ditaba tša mabapi le bana babo rena goba go ba botša diphihlelo tšeo re di kwelego. Ka dinako tše dingwe, e ka se be gabohlale goba go bontšha lerato go phatlalatša ditaba tše itšego ka bona gaešita le ge e le therešo. (Mateo 7:12) Ka mohlala, re tla ba re sa bontšhe lerato goba go kgothatša ba bangwe ge re ba botša ditaba tše di sa thabišego ka ba bangwe. (2 Bathesalonika 3:11; 1 Timotheo 5:13) Le gona ditaba tše dingwe e ka ba e le dikhupamarama. Beng ba ditaba tšeo ba ka ba ba nyaka go tlo di utolla ka moragonyana goba go di utolla ka tsela e itšego. Ka gona re swanetše go hlompha tshwanelo ya bona ya go ikgethela gore ba di utolla neng le gona bjang. Ge e le gabotse, ge e ba re botša ba bangwe ditaba tše pele ga nako, re ka baka mathata a magolo.
Lehono, ditaba di phatlalala kapela kudu. E ka ba e le therešo goba maaka, e le tše di holago goba di se na mohola, di le kotsi goba di se kotsi. Le ge o ka romela motho o tee molaetša, motho yoo a ka o fetišetša bathong ba bangwe lefaseng ka moka ka metsotswana feela. Ka gona itshware ge o lekega go fetiša e-mail kapejana, le bathong bao o ba tsebago. Gaešita le ge lerato “le dumela tšohle” e bile le sa belaele selo, ga se ra swanela go hloka temogo gomme ra dumela taba e nngwe le e nngwe e mpsha le e kgahlišago. (1 Bakorinthe 13:7) Le gona re ka se tsoge re dumetše maaka goba ditaba tšeo di bolelwago ke batho bao ba hloilego mokgatlo wa Jehofa le bana babo rena bao re ba ratago. Gopola gore bao ba thomago maaka a le go a phatlalatša ba thabiša Sathane Diabolo, yena “tatago maaka.” (Johane 8:44) Ka gona anke re beng bohlale gomme ka mehla re naganišišeng kamoo re dirišago ditaba tše dintši tšeo re di hwetšago letšatši le letšatši. Go etša ge Beibele e bolela, “yo a se nago temogo o tla bontšha bošilo, eupša ba bohlale ba tla rwala tsebo hlogong.”—Diema 14:18.


text:
KGAOLO 68
“Seetša sa Lefase”
—Morwa wa Modimo
JESU O HLALOSA GORE MORWA KE MANG
BAJUDA KE BAHLANKA BJANG?
Letšatšing la mafelelo la Monyanya wa Ditaberenakele, e lego letšatši la bošupa, Jesu o ruta karolong ya tempele yeo e bitšwago ‘bobolokelo bja tšhelete.’ (Johane 8:20; Luka 21:1) Go bonagala bobolokelo bjo bo le ka Lapeng la Basadi, moo batho ba tlago go tsenya meneelo ya bona.
Bošego nakong ya monyanya, lefelo le la tempele le direlwa seetša se se kgethegilego. Dihlomapone tše nne tše dikgolo di moo, se sengwe le se sengwe se na le dibjana tše nne tše dikgolo tšeo di tletšego makhura. Seetša seo se tšwago maboneng a se bogale kudu moo se bonegago go fihla tikologong ya kgole kudu. Seo bjale Jesu a se bolelago se ka gopotša batheetši ba gagwe mabone a, ge a re: “Ke nna seetša sa lefase. Yo a ntatelago a ka se sepele leswiswing le gatee, eupša o tla ba le seetša sa bophelo.”—Johane 8:12.
Bafarisei ba ganetša mantšu a Jesu ba re: “O itlhatsela ka noši; bohlatse bja gago ga se bja therešo.” Jesu a araba a re: “Gaešita le ge ke itlhatsela, bohlatse bja ka ke bja therešo, gobane ke tseba mo ke tšwago le mo ke yago. Eupša lena ga le tsebe mo ke tšwago le mo ke yago.” O oketša ka gore: “Molaong wa lena go ngwadilwe gwa thwe: ‘Bohlatse bja batho ba babedi ke bja therešo.’ Ke nna yo a itlhatselago le Tate yo a nthomilego o a ntlhatsela.”—Johane 8:13-18.
Ka ge ba sa amogele tsela ya gagwe ya go nea mabaka, Bafarisei ba botšiša ba re: “Tatago o kae?” Jesu o nea karabo e lebanyago o re: “Ga le ntsebe le Tate ga le mo tsebe. Ge nkabe le be le ntseba, le Tate le be le tla mo tseba.” (Johane 8:19) Le ge Bafarisei ba sa dutše ba nyaka gore Jesu a swarwe, ga go yo a mo kgwathago.
Jesu o boeletša mantšu ao a šetšego a a boletše, o re: “Ke a tloga gomme le tla nnyaka, eupša le tla hwela sebeng sa lena. Moo ke yago le ka se kgone go tla.” Bajuda, e le ge ba sa kwešiše mantšu a Jesu ka mo go feletšego, ba thoma go ipotšiša ba re: “Na o tla ipolaya? Gobane o re: ‘Moo ke yago le ka se kgone go tla.’” Ga ba kwešiše seo Jesu a se bolelago, ka gobane ga ba tsebe moo a tšwago gona. O a hlalosa o re: “Le tšwa mo tlase; nna ke tšwa godimo. Le tšwa lefaseng le; nna ga ke tšwe mo lefaseng.”—Johane 8:21-23.
Jesu o bolela ka go ba gona ga gagwe legodimong pele a etla mo lefaseng le go ba ga gagwe Mesia yo a holofeditšwego goba Kriste, yoo baetapele ba bodumedi ba swanetšego go ba ba mo letile. Lega go le bjalo, ba botšiša ka lenyatšo le legolo ba re: “O mang?”—Johane 8:25.
Le ge ba mo ganetša, Jesu o a araba o re: “Ke sa bolelela’ng le lena?” O sa dutše a lebišitše tlhokomelo go Tatagwe gomme o hlalosa lebaka leo ka lona Bajuda ba swanetšego go theetša Morwa, o re: “Yo a nthomilego ke wa therešo gomme dilo tšeo ke di kwelego go yena ke di botša lefase.”—Johane 8:25, 26.
Ke moka Jesu o bontšha go bota Tatagwe, moo Bajuda ba ba sa go bontšhego, o re: “Ge le šetše le fegile Morwa wa motho, ke gona le tlago go tseba gore ke nna yena yoo le gore ga ke dire selo ka la ka; eupša ke bolela dilo tše go etša ge Tate a nthutile. Le gona yo a nthomilego o na le nna; ga se a ntlogela ke nnoši, gobane ka mehla ke dira dilo tše di mo kgahlago.”—Johane 8:28, 29.
Lega go le bjalo, Bajuda ba bangwe ba dumela go Jesu, gomme o re go bona: “Ge e ba le dula lentšung la ka, gona le barutiwa ba ka e le ka kgonthe, le tla tseba therešo gomme therešo e tla le lokolla.”—Johane 8:31, 32.
Go ba bangwe, polelwana ye ya go lokologa e kwagala e sa tlwaelega. Ba ganetša ba re: “Re bana ba Aborahama gomme ga se ra ka ra ba bahlanka ba motho. Go tla bjang gore o re: ‘Le tla lokologa’?” Bajuda ba a tseba gore ka dinako tše dingwe ba ile ba ba ka tlase ga pušo ya bašele, fela ba gana go bitšwa bahlanka. Lega go le bjalo, Jesu o bolela gore e sa le bahlanka, ge a re: “Ruriruri ke re go lena: Mang le mang yo a dirago sebe ke mohlanka wa sebe.”—Johane 8:33, 34.
Go gana ga Bajuda gore ke bahlanka ba sebe go ba bea boemong bjo kotsi. Jesu o a hlalosa o re: “Mohlanka ga a dule ntlong ya mong wa gagwe ka mo go sa felego; ke morwa yo a dulago ka mo go sa felego.” (Johane 8:35) Mohlanka ga a na ditshwanelo tša go hwetša bohwa, gomme a ka rakwa ka nako e nngwe le nngwe. Ke feela morwa yoo ge e le gabotse a belegetšwego goba yo a godišeditšwego lapeng yo a dulago “ka mo go sa felego,” ke gore, ge feela a sa dutše a phela.
Ka gona, therešo ka Morwa ke therešo yeo e lokollago batho sa ruri sebeng seo se bolayago. Jesu o re: “Ge e ba Morwa a le lokolla, gona le tla lokologa e le ka kgonthe.”—Johane 8:36.


text:
Go Aloga ga Klase ya bo-136 ya Sekolo sa Beibele sa Watchtower sa Gilead
Klase ya bo-136 ya Sekolo sa Beibele sa Watchtower sa Gilead e alogile ka Mokibelo March 8, 2014, ka morago ga go fetša tlwaetšo e thata ya thuto ya Beibele yeo e tšerego dikgwedi tše hlano. Sekolong se, badiredi ba nago le phihlelo ba Dihlatse tša Jehofa ba ithuta kamoo ba ka atlegago ka gona bodireding bja bona le go matlafatša tumelo ya Dihlatsegotee le bona. Batho ba 11 548 ba bile gona lenaneong ka go lebanya lefelong la tša thuto la Dihlatse tša Jehofa kua Patterson, New York goba ba le bogetše Inthaneteng kua Canada, Jamaica, Puerto Rico le United States.
“Dulang le na le Boemo bjo bja Monagano.” David Splane, e lego setho sa Sehlopha se Bušago sa Dihlatse tša Jehofa e bile e le modulasetulo wa lenaneo le, o ile a thea polelo ya gagwe go Bafilipi 2: 5-7 e rego: “Dulang le na le boemo bjo bja monagano bjo bo bego bo le go Kriste Jesu.” Ge Jesu a be a le mo lefaseng, o be a sa tshwenyege ka go ba le maemo, eupša ka boikokobetšo o ile a ikgafa modirong wa Modimo.
Ka mohlala, Jesu o ile a gana teko e nngwe le e nngwe ya Diabolo ka mantšu a rego “go ngwadilwe gwa thwe,” a tsopola mantšu ao Moshe a a boletšego ge a be a a botša setšhaba sa Isiraele. (Mateo 4:4, 7, 10; Doiteronomio 6:13, 16; 8:3) Jesu a ka be a ile a bolela mantšu ao ka boyena ka ge e be e le Morwa yo a tloditšwego wa Modimo, eupša ka boikokobetšo o ile a tšeela godimo seo Moshe a se boletšego. Ka mo go swanago, le rena re swanetše go lemoga bokgoni bja batho ba bangwe gomme re ba rete go tšwa pelong.
Ngwanabo rena Splane o boletše gape le kamoo Jesu a bontšhitšego boemo bjo bobotse bja kgopolo bofelong bja tlwaetšo ya gagwe ya mo lefaseng. Ge Jesu a rapela, o itše: “Ke go tagafaditše lefaseng ka go phetha modiro wo o nneilego wona gore ke o dire. Bjale wena Tate, ntagafatše ke le kgauswi le wena ka letago leo ke bego ke na le lona ke le kgauswi le wena pele lefase le eba gona.” (Johane 17:4, 5) Jesu ga se a tsoma ditokelo tše oketšegilego. O be a na le kgopelo e tee feela ya go bušetšwa boemong bja gagwe bja peleng goba go phetha modiro woo a bego a o dira ge a boela legodimong. Ka mo go swanago, dialoga tša Gilead di swanetše go ekiša Jesu ka go tshwenyega ka mošomo go e na le go tshwenyega ka maemo, ka go dula di kgotsofetše le ge di sa hwetše ditokelo tše oketšegilego ge di boela dikabelong tša tšona.
“Go Ikgafa Ntle le go Itshola.” William Malenfant, e lego mothuši Komiting ya go Ruta ya Sehlopha se Bušago, o kgothaleditše barutwana go latela mohlala wa boikgafo wa moapostola Paulo. Go e na le gore a gadime morago ka seo a ilego a se gafa tirelong ya gagwe go Modimo, Paulo o itše: “Ke obelela dilo tša pele, ke phegelela pakaneng ya go hwetša moputso.”—Bafilipi 3:13, 14.
Ka go ikgafa ga bona ntle le go itshola, barutwana ba ekiša bahlanka ba Modimo ba botegago ba mehleng ya bogologolo le ba mehleng yeno. Ngwanabo rena Malenfant o tsopotše mohlala wa Clara Gerber Moyer, yoo a ilego a thoma go hlankela Jehofa bjaneng bja gagwe. O ngwadile gore: “Ke tokelo e kgolo gakaakang go gadima morago nywageng e 80 ya tirelo e neetšwego go Modimo—ke sa itshole! Ge ke be nka kgona go bušeletša bophelo bja-ka, ke be ke tla bo phela ka tsela e swanago.”
“Go Dira Boboledi bja Mmušo le Barongwa e Bile le le Barongwa.” Gerrit Lösch, yo e lego setho sa Sehlopha se Bušago, o thušitše barutwana go tšeela godimo ditokelo tše pedi tše di kgethegilego tšeo di hwetšwago ke bao ba dirago boboledi. Sa pele, ba hlankela e le barongwa ba Modimo ge ba bolela molaetša wa gagwe wa ditaba tše dibotse tša Mmušo, ka gobane lentšu la Seheberu le la Segerika leo le dirišitšwego ka Beibeleng le bolela “morongwa” gape le ka fetolelwa e le “moromiwa.” Sa bobedi, barutwana ba dira boboledi bja ditaba tše dibotse ba hlahlwa ke dibopiwa tša moya e lego barongwa, go etša le ge Filipi a be a hlahlwa ke bona.—Ditiro 8:26-35.
Ka gona Ngwanabo rena Lösch o ile a laodiša diphihlelo tše mmalwa tšeo Dihlatse tša Jehofa di bilego le tšona modirong wa tšona wa go bolela ka Mmušo. Ka mohlala, kua Mexico Hlatse e bitšwago Gabino, yeo gantši e kokotago mojakong gatee goba gabedi, lekgeng le lengwe e ile ya kokota ka makga a mane. Monna yo a ilego a araba o boditše Gabino gore o be a le kgauswi le go ipolaya. Monna yoo o itše: “Ge o be o kokota ka lekga la bone, thapo e be e šetše e le molaleng wa ka. Eupša ke ile ka e bofolla e le gore ke yo bula mojako. Ke leboga ge o ile wa phegelela. Ge nkabe o se wa phegelela, nkabe ke ipolaile.”
Le ge ditiragalo tša mohuta wo di direga, tše dintši tša tšona ga di no itiragalela feela. Go e na le moo, di nea bohlatse bja gore barongwa ba Modimo ba hlahla modiro wa lefase ka bophara wa boboledi.—Kutollo 14:6.
“Yo a Hlomphegago o tla Šegofatšwa.” Michael Burnett, yo e lego mohlahli wa Gilead, o ile a godiša sehlogo se ka go diriša mohlala wa Jabese, e lego wa leloko la Juda, yo a bego “a hlomphega go feta bana babo.” Jabese o rapetše Modimo ka gore: “Ge e ba o tla ntšhegofatša, wa katološa selete sa ka gomme seatla sa gago sa ba le nna wa ba wa ntšhireletša bošuleng.”—1 Dikoronika 4:9, 10.
Barutwana ba ka ekiša mohlala o hlomphegago wa Jabese ka gore e be bao ba lebanyago dithapelong tša bona, kudukudu ge ba dutše ba kgopela Modimo go ba thuša go phetha morero wa tlwaetšo ya bona ya Gilead. Le gona ba ka lopa Modimo gore a ba šireletše bošuleng, e sego ka gore a ba šireletše ka mo go feleletšego bošuleng bjoo, eupša a ba thuše go phema go fenywa ke mafelelo a bobe. Modimo o arabile thapelo ya Jabese, e bile O tla dira se swanago le ka barutwana ba Gilead.
“Dulang le Kgohletša Mollo.” Mark Noumair, yo e lego mohlahli wa Gilead e bile e le mothuši Komiting ya go Ruta, o ile a thea polelo ya gagwe go 1 Bathesalonika 5:16-19. Go etša ge mollo wa kgonthe o nyaka makhura, oksitšene le phišo gore o tšwele pele o tuka, barutwana ba ka diriša dilo tše tše tharo go dira gore phišego ya bona bodireding e dule e tuka.
Sa pele, “thabang ka mehla.” (1 Bathesalonika 5:16) Barutwana ba ka hwetša lethabo—leo le tla kgohletšago phišego ya bona—ka gore ba naganišiše ka tšhegofatšo ya go amogelwa ke Jehofa. Sa bobedi, “le rapeleng ka mehla.” (1 Bathesalonika 5:17) Thapelo e bjalo ka oksitšene yeo e phedišago mollo. Re swanetše go oketša nako yeo re e fetšago dithapelong tša rena, re ntšhetše Modimo seo se lego ka pelong ya rena. Sa boraro, “le lebogeng se sengwe le se sengwe.” (1 Bathesalonika 5:18) Pelo e nago le tebogo e dira gore re tšeele godimo tswalano ya rena le Jehofa gotee le bana babo rena. Ngwanabo rena Noumair o itše: “Dulang le na le moya o mobotse wa go bontšha tebogo, e sego wa go dula le swayaswaya diphošo.”
“Go Tumiša Jehofa Gotee le Leratadima.” Sam Roberson, yo e lego mohlahli wa dikolo tša pušo ya Modimo, o theile matseno a gagwe mantšung a tšwago Beibeleng ao a bontšhago gore letšatši, kgwedi le dinaledi di tumiša Jehofa. (Psalme 19:1; 89:37; 148:3) O boletše gore barutwana le bona ba na le tokelo ya go tumiša Jehofa, ke moka o ile a ba hlahla ka go diragatša diphihlelo tšeo ba di thabetšego tirelong ya tšhemo. Ka mohlala, morutwana o ile a leboga monna yo a bego a le setulong sa digole ka gore a bontšhe tebogo ka morago ga ge morutwana yoo a ile a emiša koloi yeo a bego a e otlela gore a dumelele monna yoo go feta setarateng. Poledišano e ile ya latela ke moka monna yo o ile a amogela thuto ya mahala ya Beibele. Ka ge morutwana yo wa Gilead a ile a swara thuto dibekeng tšeo di latetšego, o ile a kgona go boledišana ka Beibele le batho ba mmalwa bao ba bego ba etetše monna yoo. Mafelelong, go ile gwa thongwa dithuto tša Beibele tše šupago ka baka la poledišano yeo ya mathomo.
“Tiang Matla ka Thuto ya Modimo.” Donald Gordon, yo e lego mothuši Komiting ya Kgatišo, o boledišane le banyalani ba babedi bao ba bego ba le klaseng ye. Yo mongwe wa bana babo rena yoo go boledišanwego le yena o gopola go gatelelwa ga Baefeso 3:16-20 sekolong se. Se se thušitše barutwana gore “ba matlafatšwe” ka gore ba ikokobetše le ka go ba bao ba batamelegago gomme ba lemoge gore Jehofa o sa dutše a na le mošomo o mogolo Hlatseng e nngwe le e nngwe. Yo mongwe wa dikgaetšedi o boletše gore o tšeela godimo tsela yeo mohlahli yo mongwe a ilego a kgothaletša barutwana gore ba se swane le hlapi e kgolo ka sebjaneng se senyenyane sa meetse yeo e ka se kgonego go gola, eupša ba swane le hlapi e nyenyane ka lewatleng le legolo. Kgaetšedi yo o itše: “Thuto yeo ke ithutilego yona ke gore ge e ba ke itshwara bjalo ka yo monyenyane mokgatlong wa Jehofa, gona Jehofa o tla nthuša gore ke gole moyeng.”
“Eka Jehofa a ka go Gopola ka tše Botse.” Mark Sanderson, yo e lego setho sa Sehlopha se Bušago, o neile polelo ya thwadi lenaneong la go aloga, gomme o tšere sehlogo sa gagwe go tšwa thapelong ya Nehemia, e rego: “Hle Modimo wa ka, o nkgopole ka tše botse.” (Nehemia 5:19; 13:31) Nehemia o be a sa boife gore ka tsela e itšego Jehofa o be a tla mo lebala le go lebala modiro wa gagwe tirelong ya Modimo. Go e na le moo, o be a lopa Modimo go mo gopola ka lerato le go mo šegofatša.
Ka tsela e swanago, barutwana ba ka holofela gore Jehofa o tla ba gopola ka tše botse ge e ba ba diriša dithuto tšeo ba ithutilego tšona Gilead. Ka mohlala, go rata Jehofa ka pelo ya bona ka moka e swanetše go ba lebaka le legolo la go mo hlankela. (Mareka 12:30) Aborahama o be a rata Jehofa ka pelo ya gagwe ka moka e bile Modimo o ile a mo gopola ka lerato. Gaešita le ka morago ga gore Aborahama a hwe ka mengwaga e dikete, Modimo o ile a mmitša ‘mogwera wa gagwe.’—Jesaya 41:8.
Se se latelago, Ngwanabo rena Sanderson o ile a gopotša barutwana go rata baagišani ba bona, kudukudu bana babo bona le dikgaetšedi tša Bakriste. (Mareka 12:31) Go swana le Mosamaria wa kgaugelo, yo a ‘itirilego moagišani go monna yo a wetšego bahlakoding,’ ba swanetše go gata mogato wa pele gomme ba thuše bao ba nyakago go thušwa. (Luka 10:36) E le gore a gatelele ntlha yeo, o dirišitše mohlala wa Nicholas Kovalak, yo e lego sealoga sa Gilead seo se hlanketšego e le molebeledi wa selete. Ngwanabo rena Kovalak o be a tsebja ka go ba borutho le go bontšha lerato. O kile a kgothaletša molebeledi yo mongwe wa mosepedi le mosadi wa gagwe gore ba šome ka thata bodireding bja bona, gomme o be a diriša dipolelwana tše bjalo ka “Rulaganyang bodiredi bja lena mathomong a letšatši, mathomong a beke, mathomong a kgwedi le mathomong a ngwaga.” Lega go le bjalo, ka morago ga go bona kgaetšedi yoo matšatši a sego kae, molebeledi yoo o mmoditše gore: “Lebala seo ke go boditšego sona. O šetše o šoma kudu. Fokotša lebelo la gago e le gore o ka kgona go tšwela pele o hlankela Jehofa.” Keletšo ya gagwe e botho le yeo e bontšhago kwelobohloko e thušitše kgaetšedi yoo go tšwela pele ka tirelo ya nako e tletšego ka mengwaga e masomesome.
Mafelelong, Ngwanabo rena Sanderson o ile a kgothaletša barutwana go phethagatša morero wa sekolo se ka go ruta le go tlwaetša ba bangwe. (2 Timotheo 2:2) Ge ba dutše ba hlankela dikabelong tša bona, ba ka matlafatša le go tiiša tumelo ya bana babo bona le dikgaetšedi gomme se sa ba kgodiša gore Jehofa o tla ba gopola gabotse.—Psalme 20:1-5.
Phetho. Ka morago ga gore barutwana ba hwetše di-diploma tša bona, sealoga se sengwe se ile sa bala lengwalo la tebogo leo le tšwago klaseng yeo. Ke moka ditho tše 15 tša klase ye di phethile lenaneo ka go opela kopelo 123 go tšwa kopelong ya Opelela Jehofa, e nago le sehlogo se rego “Badiši—Dimpho Tšeo e Lego Banna.”
Ithute ka mo go oketšegilego
Babulamadibogo ba na le Dikolo Dife?
Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo dife tše di kgethegilego?
Go Fihla Mafelelong a Lefase
Sekolo sa Beibele sa Watchtower sa Gilead se swaregile kudu ka modiro o bohlokwa wa boboledi. Ipshine ka diphihlelo go tšwa go bao ba tsenego sekolo se se se kgethegilego.


text:
NA DI HLAMILWE?
Ditlhale tša Kgopa ya ka Lewatleng
GO SWANA le dikgopa tšeo di bitšwago di-barnacle, dikgopa tša ka lewatleng di itshwareletša maswikeng, dikoteng le dikepeng. Lega go le bjalo, ka go se swane le dikgopa tšeo di bitšwago di-barnacle, tšeo di itshwareletšago ka go tia selong se itšego, dikgopa tša ka lewatleng di itshwareletša le go lekelela ka ditlhale tše dintši tše di tshesane tšeo di bitšwago ditlhale tša byssus. Le ge mokgwa wo o dira gore kgopa e kgone go lokologa ge e dutše e eja le go kgona go tloga lefelong le lengwe go ya go le lengwe, go ka bonagala ditlhale di se tša tia go ka kgotlelela ge di itiwa ke maphoto a lewatle. Ditlhale tša byssus di kgona bjang go thuša kgopa gore e kgone go dula e lekeletše gomme e se gogolwe ke maphoto?
Ela hloko: Ditlhale tša byssus di tiile ka thoko e nngwe mola di le boleta e bile di a ngangega goba go taramologa ka thoko e nngwe. Banyakišiši ba hweditše gore go tia ga ditlhale tša kgopa ka diperesente tše 80 le goba boleta ga tšona ka diperesente tše 20, go bohlokwa kudu bakeng sa go thuša kgopa gore e kgone go itshwareletša ka go tia. Ka baka leo, ditlhale tša byssus di kgona go kgotlelela go gogwa le go kgorometšwa ka matla ke meetse a ka lewatleng.
Moprofesara Guy Genin o re seo se hweditšwego nyakišišong se a “makatša,” gomme o okeditše ka gore: “Mohlolo wa sephedi se o letše tabeng ya go agwa ga sona ka tsela e bohlale ka go kopanywa ga dikarolo tše tiilego le tše boleta.” Boramahlale ba dumela gore tsela yeo ditlhale tša byssus di hlamilwego ka yona e ka thuša dilong tše dintši go swana le go kgomaretša dilo meagong le dikepeng tša ka tlase ga meetse, go kgomaretša mešifa marapong le go tswalela dintho tša diophareišene. Moprofesara J. Herbert Waite wa Yunibesithing ya California kua Santa Barbara, U.S.A., o itše: “Tlholo e tletše ka dilo tšeo di makatšago tšeo re ka ithutago go tšona ge go tliwa tabeng ya ditsela tša go kgomarela ga dilo.”
O nagana eng? Na ditlhale tša byssus tša kgopa ya ka lewatleng di bile gona ka go itiragalela? Goba na di hlamilwe?


text:
DOMINICAN REPUBLIC
Tlhaselo e Šoro
“Di tla ba di Fedišitšwe”
Borbonio Aybar o kolobeditšwe ka January 19, 1955, ge modiro o be o sa thibetšwe. Ka morago ga gore a kolobetšwe, o ile a swara dithuto tše dintši tša Beibele kua Monte Adentro le Santiago. Ge thibelo e be e tlošwa ka 1956, ba bangwe ba barutwana ba gagwe ba ile ba kolobetšwa, go akaretša le mosadi wa gagwe.
Magareng ga July 1957, bahlankedi ba mmušo ba ile ba bokana kua Salcedo go tlo logela Dihlatse maanomabe. Ngwanabo rena Aybar o hlalosa ka gore: “Francisco Prats-Ramírez e be e le yena seboledi se segolo. Prats-Ramírez o itše: ‘Ka morago ga matšatši a sego kae feela, di tla ba di fedišitšwe.’” Matšatšing a sego kae feela ka morago ga moo ka July 19, 1957, maphodisa a ile a swara Dihlatse tša Jehofa ka moka kua Blanco Arriba, El Jobo, Los Cacaos le Monte Adentro.
Ngwanabo rena Aybar o re: “Ke be ke le gare ga bao ba ilego ba swarwa. Re ile ra išwa ntlongkgolo ya mašole kua Salcedo. Gateetee ge re fihla moo, molaodi wa mašole yo a bitšwago Saladín o ile a mpetha. Sefahlego sa gagwe se be se tuka bogale ge a be a re tšhošetša. Ke moka re ile ra emišwa dilaene tše pedi, e nngwe e le ya banna gomme e nngwe e le ya basadi. Mašole a moo a ile a thoma go raga banna le go ba itia le go itia basadi ka dipatla gomme yo mongwe le yo mongwe wa ona a le gare a re: ‘Ke Mokatholika nna, e bile ke a bolaya.’”
Ngwanabo rena Aybar o ile a lefišwa tšhelete a ba a ahlolelwa go dula dikgwedi tše tharo kgolegong. O tšwetše pele ka gore: “Ge re be re golegilwe, re ile ra etelwa ke molaodi wa mašole e lego Santos Mélido Marte. O ile a re go rena: ‘Ke badile Beibele, e bile ke a tseba gore Jehofa ke Modimo. Ga le na molato, eupša nka se kgone go le thuša ka selo ka gobane batho bao ba dirilego gore le golegwe ke baruti ba Katholika. Batho feela bao ba ka dirago gore le lokollwe ke bona baruti bao goba moetapele Trujillo.’”
“Ke Wena Moetapele wa Gona?”
Morwedi wa Fidelia Jiménez le barwedi ba ngwanabo ba be ba le gare ga batho bao ba ilego ba swarwa, gomme ka moka ga bona ba be ba ithutile Beibele le yena. Gaešita le ge Fidelia a ile a se golegwe di tloga fase, o ile a ikiša go bahlankedi ba mmušo gore a golegwe e le gore a tle a kgone go kgothatša bao ba bego ba šetše ba golegilwe. Ka nako yeo, molaodi yo a phagamego wa mašole yo a bego a tumile gampe e lego Ludovino Fernández, yo a bego a tsebja ka go ba le boikgantšho le bošoro, o ile a etela kgolegong yeo. O ile a laela gore Fidelia a bitšwe ke moka a mmotšiša gore: “Ke wena moetapele wa gona?”
Fidelia o ile a araba ka gore: “Aowa, baetapele ke lena ka moka.”
Fernández a re: “Gona go ra gore o moruti.”
Fidelia yena a re: “Aowa, moruti ke Jesu.”
Fernández o ile a mmotšiša gore: “Na ga se wena o dirilego gore batho ba ka moka ba golegwe? Na ga se wena o ba rutilego Beibele?”
Fidelia a re: “Aowa, Beibele ke yona e dirilego gore batho ba ba golegwe. Ba diriša seo ba ithutilego sona ka Beibeleng.”
Ka yona nako yeo, bana babo rena ba babedi bao le bona ba bego ba golegilwe e lego Pedro Germán le Negro Jiménez, yoo a bego a tswalana le Fidelia, ba ile ba feta moo phasetšing. Ba be ba tlošwa ka diseleng tšeo ba bego ba dula ba nnoši gomme ba išwa ka diseleng tša batho bohle. Hempe ya Negro e be e tletše madi a omeletšego, gomme leihlo la Pedro le rurugile wa go šiiša. Ge Fidelia a lemoga gore ba be ba iteilwe o šoro, o ile a botšiša molaodi yoo wa kgolego gore: “Na ye ke tsela yeo le swarago batho ba go loka, ba go botega le bao ba boifago Modimo?” Ge Fernández a lemoga gore Fidelia ga a mo tšhabe, o ile a laela gore a bušetšwe ka seleng ya gagwe.
Ruri bahlanka ba botegago ba Jehofa ba ile ba swanelwa ke go bontšha sebete ge ba be ba lebeletšane le kganetšo e bjalo e šoro—gomme ba ile ba dira sona seo! Gaešita le bahlankedi ba mmušo ba ile ba kgona go bona seo. Ka mohlala, ka July 31, 1957, Luis Arzeno Colón, yo mošomo wa gagwe e bego e le go kgonthišetša gore melao ya mopresidente e a latelwa, o ile a ngwalela mongwaledi wa mmušo a lla ka gore: “Gaešita le ge molao wo o sa tšwago go bewa ke National Congress o tsebaditše gore mediro ya sehlotswana sa Dihlatse tša Jehofa ga e molaong, ba bantši sehlopheng se ga ba o latele.”
“Ke badile Beibele, e bile ke a tseba gore Jehofa ke Modimo”


text:
POLEDIŠANO | CÉLINE GRANOLLERAS
Setsebi sa Dipshio se Hlalosa Tumelo ya Sona
Ngaka Céline Granolleras ke ngaka ya kua Fora yeo e lego setsebi sa bolwetši bja dipshio. Ka morago ga nywaga e fetago e 20 e le ngaka, o ile a phetha ka gore go na le Mmopi yo a nago le taba le rena. Phafoga! e mmotšišitše dipotšišo mabapi le mošomo wa gagwe le tumelo ya gagwe.
Re botše ka tša bjaneng bja gago.
Ge ke be ke na le nywaga e senyane, lapa lešo le ile la tloga Sepania la hudugela Fora. Batswadi ba ka e be e le Makatholika, eupša ke ile ka kgaotša go dumela go Modimo ge ke be ke na le nywaga e 16. Ke be ke tšea bodumedi bo se bohlokwa bophelong. Ge motho a be a ka mpotšiša gore bophelo bo thomile bjang ge e ba go se na Modimo, ke be ke araba ka gore: “Gabjale, borathutamahlale ga ba kgone go hlalosa seo, eupša ka letšatši le lengwe ba tla se hlalosa.”
Ke eng seo se dirilego gore o ithute ka bolwetši bja dipshio?
Ke tsene sekolo sa tša kalafo kua Montpellier, Fora. Gona moo moprofesara yo mongwe o ile a boledišana le nna ka taba ya go šoma lefapheng leo le bitšwago nephrology, e lego lefapha la tša kalafo leo le šomago ka dipshio. Mošomo wa gona o be o akaretša go dira nyakišišo le go hlokomela balwetši. E be e le sona seo ke bego ke se nyaka. Ka 1990, ke ile ka thoma go tšea karolo nyakišišong ya mabapi le go dirišwa ga erythropoietin (EPO) ya maitirelo ka tsela ya kalafo tabeng ya go laola go tšweletšwa ga disele tše dikhwibidu tša madi marapong a rena. Ka nako yeo, lefapha leo le be le tšewa e le lefapha le lefsa la go dira nyakišišo.
Ke eng seo se dirilego gore o thome go nagana ka Modimo?
Morago kua ka 1979, monna wa ka, Floréal, o ile a thoma go ithuta Beibele le Dihlatse tša Jehofa. Eupša ke be ke se na kgahlego. Ke be ke tennwe ke bodumedi ge ke be ke sa le ngwana. Lega go le bjalo, monna wa ka le bana ba ile ba ba Dihlatse, gomme go se go ye kae ke ge mo e nyakilego go ba bagwera ba rena ka moka e le Dihlatse. Yo mongwe wa bona e lego Patricia, o ile a šišinya gore ke leke go rapela. O ile a re: “Ge e ba go se na motho legodimong, ga go na seo o ipeago kotsing ka sona. Eupša ge e ba a le gona, o tla bona seo se tlago go direga.” Ka morago ga nywaga e mentši, ke ile ka thoma go ipotšiša ka morero wa bophelo, gomme ka gopola mantšu a Patricia. Ke ile ka thoma go rapelela gore ke be le kwešišo.
Ke eng seo se dirilego gore o ipotšiše ka morero wa bophelo?
Go hlaselwa ga World Trade Center ke batšhošetši kua New York go ile gwa ntira gore ke ipotšiše lebaka leo ka lona go nago le bobe bjo bontši gakaakaa bathong. Ke ile ka nagana gore: ‘Go fišegela thoko ga bodumedi go bea bokamoso bja rena kotsing. Lega go le bjalo, ke dikologilwe ke Dihlatse tša Jehofa tšeo di nago le khutšo. Tšona ga di fišegele thoko. Di latela Beibele. Mohlomongwe ke swanetše go lekola seo e se bolelago.’ Ka gona ke ile ka thoma go ipalela Beibele.
Ka ge o le ngaka, na o ile wa thatafalelwa ke go dumela go Mmopi?
Aowa. Ke be ke hlompha kudu tsela e raraganego yeo mebele ya rena e hlamilwego ka yona. Ka mohlala, tsela yeo dipshio tša rena di laolago tekanyo ya disele tše dikhwibidu mading a rena e tloga e makatša.
Ke ka baka la eng o re’alo?
Ke ile ka hlabelwa ke seetša sa gore Modimo ke yena feela yo a ka hlamago tshepedišo yeo e botse
Ka ge o ka ba o tseba, disele tše dikhwibidu di sepediša oksitšene. Ge e ba o lahlegelwa ke madi a mantši goba ge e ba o hlatlogela godimo kudu, mmele wa gago o tla hlaelelwa ke oksitšene. Dipshio tša rena di na le ditlhohlomiši tša go lemoga oksitšene. Ge di lemoga go hlaelela ga oksitšene mading, di dira gore EPO e tšweletšwe gomme tekanyo ya EPO mading e ka hlatloga ka makga ao e ka bago a sekete. EPO e dira gore moko wa marapo o tšweletše disele tše dikhwibidu tše oketšegilego, tšeo ka morago di sepedišago oksitšene e oketšegilego. Seo se a kgahliša! Se se makatšago ke gore ke ithutile mogato wo ka nywaga e lesome pele nka hlabelwa ke seetša sa gore Modimo ke yena feela yo a ka hlamago tshepedišo yeo e botse.
O ile wa kgahlwa ke eng ka Beibele?
Ke be ke badile dipuku tše dintši kudu tša histori le dipadi tšeo di tumilego, eupša ke ile ka lemoga di tloga fase gore Beibele e be e fapane le tšona. Keletšo ya yona e šoma kudu mo e lego gore e swanetše go ba e tšwa mothopong wo o phagametšego motho. Ke kgahlilwe ke semelo sa Jesu. Ke ile ka lemoga gore e be e le motho wa kgonthe. O be a na le maikwelo e bile a na le bagwera. Ka ge ke be ke sa nyake go diriša dikgatišo tša Dihlatse tša Jehofa, ke ile ka dira nyakišišo ka diensaeklopedia le dipuku tše dingwe tša ditšhupetšo ge go be go rotoga dipotšišo.
O ile wa nyakišiša ka eng?
Ke ile ka dira nyakišišo dipukung tša histori . . . Mafelelong, ke ile ka phetha ka gore boporofeta bjo bja Beibele bo be bo phethagetše ka nako e swanetšego
Ka mohlala, ke kgahlilwe ke tsela yeo Beibele e bego e boletše e sa le pele ka ngwaga woo Jesu a bego a tla kolobetšwa ka wona. E bontšha gabotse gore go be go tla feta nako e kaaka’ng magareng ga ngwaga wa bo-20 wa pušo ya mmuši wa Peresia e lego Arithasasitha le ngwaga woo Jesu a bego a tla itšweletša ka wona e le Mesia. * Ke tlwaetše go dira nyakišišo—ke karolo ya mošomo wa ka. Ka gona ke ile ka dira nyakišišo dipukung tša histori go kgonthišetša dinako tša pušo ya Arithasasitha le dinako tša bodiredi bja Jesu. Mafelelong, ke ile ka phetha ka gore boporofeta bjo bja Beibele bo be bo phethagetše ka nako e swanetšego le gore bo swanetše go ba bo buduletšwe ke Modimo.
^ ser. 19 Bona puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa, matlakala 197-199.


text:
Na Madumedi ka Moka a a Swana? Na Modimo o a Amogela ka Moka?
Karabo ya Beibele
Aowa, madumedi ga a swane. Beibele e bolela ka madumedi a mantši ao a sa thabišego Modimo. Madumedi a a arotšwe ka mehuta e mebedi.
Mohuta wa Pele: Go rapela medimo ya maaka
Beibele e hlalosa go rapela medimo ya maaka ka dipolelwana tše swanago le “lefeela” le “dilo tše se nago mohola.” (Jeremia 10:3-5; 16:19, 20) Jehofa * Modimo o ile a laela setšhaba sa Isiraele gore: “O se ke wa ba le medimo le ge e le efe e mengwe ka ntle le nna.” (Ekisodo 20:3, 23; 23:24) Ge Baisiraele ba be ba rapela medimo ya maaka, “Jehofa o ile a tuka bogale.”—Numeri 25:3; Lefitiko 20:2; Baahlodi 2:13, 14.
Modimo o sa ikwa ka tsela e swanago ka go rapela “bao ba bitšwago medimo.” (1 Bakorinthe 8:5, 6; Bagalatia 4:8) Ge Modimo a be a laela bao ba nyakago go mo rapela gore ba tlogele go gwerana le barapedi ba medimo ya maaka, o itše: “Tšwang gare ga bona, le itlhaole.” (2 Bakorinthe 6:14-17) Ge e ba madumedi ka moka a swana e bile a amogelwa ke Modimo, gona ke ka baka la’ng a ka nea taelo ye?
Mohuta wa Bobedi: Go rapela Modimo wa therešo ka tsela yeo a sa e amogelego
Nakong e nngwe, Baisiraele ba be ba rapela Modimo ba diriša ditumelo le mekgwa yeo ba ithutilego yona ge ba be ba rapela medimo ya maaka, eupša Jehofa o ile a se amogele go tswaka ga bona borapedi bja therešo le bja maaka. (Ekisodo 32:8; Doiteronomio 12:2-4) Jesu o ile a sola baetapele ba bodumedi ka baka la tsela yeo ba bego ba rapela Modimo ka yona; ba itira badumedi, eupša e le baikaketši e bile ba “hlokomologile ditaba tše bohlokwa tša Molao, e lego, toka le kgaugelo le potego.”—Mateo 23:23.
Go swana le lehono, Modimo o amogela feela bodumedi bjo bo rutago therešo. Therešo ye e hwetšwa ka Beibeleng. (Johane 4:24; 17:17; 2 Timotheo 3:16, 17) Madumedi ao a rutago seo se ganetšanago le Beibele ge e le gabotse a aroša batho go Modimo. Dithuto tše dintši tšeo batho ba naganago gore di tšwa Beibeleng, tše swanago le thuto ya Boraro Botee, ya gore moya wa motho ga o hwe le tlaišo ya ka mo go sa felego di tšwa go bao ba rapelago medimo ya maaka. Bodumedi bjo bo thekgago dithuto tše bjalo ke bja “lefeela,” goba bja go hloka mohola ka gobane bo latela metlwae ya bodumedi go e na le go latela seo Modimo a se nyakago.—Mareka 7:7, 8.
Modimo o hloile bodumedi bja boikaketši. (Tito 1:16) E le go thuša batho go batamela kgauswi le Modimo, bodumedi bo swanetše go kgoma maphelo a bona a letšatši le letšatši e sego feela go ba ruta metlwae e itšego. Ka mohlala Beibele e re: “Ge e ba motho a ipotša gore o rapela Modimo ka tsela ya kgonthe eupša a sa laole leleme la gagwe bjalo ka ge eka ke ka tomo, gona o fora pelo ya gagwe gomme borapedi bja gagwe ke bja lefeela. Mohuta wa borapedi bjo bo hlwekilego le bjo bo sa šilafalago ponong ya Modimo wa rena le Tate ke wo: Ke go babalela ditšhiwana le bahlologadi ditlaišegong tša bona le go itota ga motho a se na sepatso go tšwa lefaseng.” (Jakobo 1:26, 27) Beibele e bontšha gore “borapedi bjo bo hlwekilego” ke bjo bo se nago boikaketši.
^ ser. 5 Jehofa ke leina la Modimo wa therešo ka ge le utollotšwe ka Beibeleng.
Ithute ka mo go oketšegilego
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
Na go na le Bodumedi bjo bo ka Botwago?
Na o nyamišitšwe ke bodumedi? Ge e ba go le bjalo, o ka thatafalelwa ke go bota bodumedi le ge e le bofe. Go ithuta Beibele go ka thuša bjang?


text:
TABA YA LETLAKALA LA KA NTLE | DIHLATSE TŠA JEHOFA KE BOMANG?
Ke Eng Seo Dihlatse tša Jehofa di se Dumelago?
Dihlatse tša Jehofa di dumela gore “lengwalo ka moka le buduletšwe ke Modimo gomme le [a] hola.” (2 Timotheo 3:16) Re diriša Beibele e le tlhahlo e holago gore re ithute ka Mmopi le gore re phele maphelo ao a nago le morero.
Beibele e re: “Gore batho ba tsebe gore wena yoo leina la gago e lego Jehofa, ke wena o nnoši o lego Yo Godimodimo godimo ga lefase ka moka.” (Psalme 83:18) Ka gona, re rapela Jehofa Modimo feela, gomme ka ge re le Dihlatse tša gagwe, re katanela go tsebatša leina la gagwe.—Jesaya 43:10-12.
Ka ge re le Bakriste, re dumela gore Jesu, yena “Morwa wa Modimo,” * o ile a tla lefaseng gomme a ba Mesia. (Johane 1:34, 41; 4:25, 26) Ka morago ga gore Jesu a hwe, o ile a tsošetšwa legodimong. (1 Bakorinthe 15:3, 4) Ka morago ga moo, o ile a ba Kgoši ya Mmušo wa Modimo. (Kutollo 11:15) Mmušo woo ke pušo ya kgonthe yeo e tlago go tsošološa Paradeise mo lefaseng. (Daniele 2:44) Beibele e re: “Ba boleta bona e tla ba beng ba lefase, ba tla thaba kudu ka baka la go ata ga khutšo.”—Psalme 37:11, 29.
“Ge [Dihlatse] di bala Beibele, di dumela gore Modimo o boledišana le tšona. Ge di welwa ke mathata maphelong a tšona, di tšea Lentšu la Modimo gomme tša le hlahloba gore di hwetše tharollo. . . . Di lemoga gore Lentšu la Modimo le sa phela.”
Dihlatse tša Jehofa di dumela gore melao ya motheo ya Beibele e ka hola batho gaešita le lehono. (Jesaya 48:17, 18) Ka gona, re kgomarela ka go tia melaong yeo ya motheo. Ka mohlala, ka ge Beibele e re lemoša gore re pheme mekgwa yeo e šilafatšago menagano le mebele ya rena, ga re kgoge goba go diriša diokobatši gampe. (2 Bakorinthe 7:1) Le gona re phema mekgwa yeo ka go lebanya e solwago ke Beibele e bjalo ka botagwa, bootswa le go utswa.—1 Bakorinthe 6:9-11.
^ ser. 5 Beibele gape e bolela gore Jesu ke “Morwa yo a tswetšwego a nnoši wa Modimo” ka gobane e be e le wa mathomo e bile e le yena feela yo a bopilwego ke Jehofa ka go lebanya.—Johane 3:18; Bakolose 1:13-15.
Ithute ka mo go oketšegilego
Dihlatse tša Jehofa di Dumela Eng?
Hwetša ka boripana ditumelo tša rena tše 15 tša motheo.
Na Dihlatse tša Jehofa di Dumela Gore Bodumedi bja Tšona ke Bjona Feela bja Therešo?
Na Jesu o itše go na le ditsela tše dintši tšeo di lebišago phološong?


text:
MARCH 20, 2014
DITABA TŠA LEFASE KA BOPHARA
Guy H. Pierce, Setho sa Sehlopha se Bušago sa Dihlatse tša Jehofa, o Hlokofetše
NEW YORK—Guy H. Pierce, e lego setho sa Sehlopha se Bušago sa Dihlatse tša Jehofa ntlongkgolo ya lefase ka bophara Brooklyn, kua New York, o hlokofetše ka Labobedi, March 18. O be a na le mengwaga e 79.
Mna. Pierce o ile a šoma dikomiting tše fapafapanego tšeo di hlokomelago mediro ya Dihlatse le modirong wa tšona wa lefase ka bophara wa go ruta Beibele. Boikarabelo bja gagwe bo be bo nyaka gore a sepele maeto a matelele, le gona o ile a diriša dibaka tše gore a kgothatše Dihlatse tša Jehofa lefaseng ka bophara. Go sa šetšwe boikarabelo bja gagwe bjo boima, o be a tsebja e le motho yo a iphago nako ya go theetša bao ba bego ba nyaka thušo goba keletšo, e bile o be a dira gore batho ba ikwe ba phuthologile ka go myemyela ga gagwe le ka go dira metlae. Bao ba mo tsebago gabotse ba lemogile gore batho ba ditšo goba ditlogo tše di fapafapanego ba be ba gogelega go yena. Polelong ya gagwe yeo a e filego lenaneong la go aloga la badiredi ba nako e tletšego, Mna. Pierce o boletše mantšu ao le yena a bego a a diriša bophelong bja gagwe, ge a re: “O eme ka go tia bakeng sa melao ya motheo e lokilego, eupša o be yo a fetofetogago le maemo. O se ke wa tšeela fase bao ba lego kabelong ya gago ka gobane setšo sa bona e le seo se fapanego.”
Guy Hollis Pierce o belegwe Auburn, kua California, ka November 6, 1934. O ile a kolobetšwa go ba Hlatse ya Jehofa ka August 14, 1955, ge a be a na le mengwaga e 20. O ile a nyala Hlatsegotee le yena, e lego Penelope (Penny) Wong, ka May 30, 1977, gomme ba godišitše lapa ba le gotee. Mna. le Moh. Pierce e be e le barutiši ba ka mehla ba Beibele (bao Dihlatse di ba bitšago babulamadibogo ba ka mehla). Ka morago ga moo, o ile a ba molebeledi yo a etelago diphuthego tša Dihlatse tša Jehofa nageng ka moka ya United States gore a kgothatše badiredi ba bangwe ba ka mehla bao ba rutago Beibele gotee le go etela ditho tša diphuthego tša tikologong ya moo. Ka 1997, Mna. le Moh. Pierce ba ile ba laletšwa go šoma ofising ya lekala ya Dihlatse tša Jehofa kua United States ka nako e tletšego. Ka October 2, 1999, Mna. Pierce o ile a kgethwa go ba setho sa Sehlopha se Bušago.
Mafelobekeng a October 5 le 6, 2013, Mna. Pierce e be e le modulasetulo sebokeng sa ngwaga le ngwaga sa bo-129 sa Watch Tower Bible and Tract Society of Pennsylvania. Batho ka moka ba 1 413 676 dinageng tše 31 ba ile ba ba gona sebokeng seo ka go lebanya goba go se bogela ka Inthanete. Go ya ka Wepesaete ya semmušo ya Dihlatse, seboka se e be e le se segologolo sa Dihlatse tša Jehofa go ba go fihla ga bjale.
Mna. Pierce o tlogela mosadi wa gagwe e lego Penny, bana ba gagwe ba tshela, ditlogolo le ditlogotlogolwana. Le gona o gopolwa gabotse lefaseng ka bophara ke Dihlatse tša Jehofa tšeo a bego a di lebelela e le lapa.
Dithogotee le yena tša Sehlopa se Bušago di boletše ka “tumelo ya gagwe e tiilego le go emela melao le melao ya motheo ya Jehofa” di okeditše ka gore: “Go gopola go ba ga gagwe le sebete le tsela yeo a bego a phela ka yona go tla tšwela pele go re matlafatša mengwageng e tlago yeo e letšego ka pele.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Ditšhabatšhaba, mogala +1 718 560 5000


text:
MATLAKALA A GO ITEKOLA A BAFSA
MATLAKALA A GO ITEKOLA
Go Naganišiša ka Melao
Letlakala la go itekola la go go thuša go nagana ka melao le go e ahlaahla le batswadi ba gago.
Tše di Oketšegilego go tšwa Dihlogong tše
Kgodišega ka Dilo Tšeo o di Dumelago: Go se Dire Thobalano Pele ga Lenyalo
Letlakala le la go itekola le ka go thuša go dira dikgetho tše dibotse, le ge o le ka tlase ga kgateletšego.
Go Lebeletšana le Mathata a go Gola
Letlakala le la go itekola le ka go thuša go lebeletšana le mathata a go gola.
Go Boledišana ka Mmino
Batswadi ba gago ba ikwa bjang ka mmino woo o theetšago? O ikwa bjang ka mmino wa batswadi ba gago? Diriša letlakala le la go itekola go bapiša le go boledišana ka dikarabo tša lena.


text:
Nonwane 1: Moya ga o hwe
Nonwane ye e tšwa kae?
“Bo-radifilosofi ba peleng ba Bakriste ba ile ba amogela kgopolo ya Bagerika ya gore moya ga o hwe le ya gore moya o hlotšwe ke Modimo gomme wa tsenywa ka mmeleng ge motho a belegwa.”—The New Encyclopædia Britannica (1988), Bolumo 11, letlakala 25.
Beibele e re’ng?
“Moya o senyago ona o tlo hwa.”—Hesekiele 18:4, PK.
Beibele e bolela mabapi le go bopša ga motho wa pele gore: “Morêna Modimo a na a bopa motho, lerole la mmu; mo dinkong tša xaxwe a budulêla môya wa bophelô, motho a napa a ba môya [Seheberu, neʹphesh] o phelaxo.”—Genesi 2:7.
Lentšu la Seheberu la neʹphesh, leo le fetoletšwego e le “môya,” le ra gore ‘sebopiwa se se hemago.’ Ge Modimo a be a bopa motho wa pele Adama, ga se A ka a tsenya moya o sa hwego ka go yena eupša o ile a tsenya matla a bophelo ao a thekgwago ka go hema. Ka baka leo, go ya ka kgopolo ya Beibele “môya” o šupa sephedi ka bosona. Ge e ba o aroganywa le matla a bophelo ao a tšwago go Modimo, moya o a hwa.—Genesi 3:19; Hesekiele 18:20.
Thuto ya mabapi le moya o sa hwego e tsošitše dipotšišo tše rego: Meoya e ya kae ka morago ga lehu? Go direga’ng ka meoya ya ba kgopo? Ge bao ba ipitšago Bakriste ba amogela nonwane ya gore moya ga o hwe, se se ile sa dira gore ba amogele nonwane e nngwe—thuto ya mollo wa dihele.
Bapiša ditemana tše tša Beibele: Mmoledi 3:19; Mateo 10:28; Ditiro 3:23
THEREŠO:
Lehung motho o kgaotša go phela